Homa Educandus: Ιανουαρίου 2011\nΔιάβασα πριν λίγο μια ανακοίνωση για τα χτεσινά γεγονότα στην Ηγουμενίτσα:\n[...]Η πορεία ήταν από την αρχή προκλητικά περικυκλωμένη (σε σχήμα Π) από 6-7 διμοιρίες, που είχαν έρθει για την αντιμετώπιση του σύγχρονου εσωτερικού εχθρού (μετανάστες και αλληλέγγυους) από διάφορες πόλεις της ελληνικής επικράτειας. Στην επιστροφή της πορείας και σε μικρή απόσταση από τον χώρο του κοινωνικού ασύλου που εμπερικλείει το ΤΕΙ Ηγουμενίτσας, οι μπάτσοι, με προφανείς εντολές εξ’ άνωθεν να τρομοκρατήσουν τον κόσμο και να διαλύσουν την πορεία, έβγαλαν τα γκλομπς κι άρχισαν να βαράνε κόσμο στον ψαχνό, ενώ έριξαν κι ουκ ολίγα χημικά και χειροβομβίδες κρότου λάμψης.\nΗ περιφρούρηση της πορείας αμύνθηκε, αλλά η πορεία διαλύθηκε και πολύς κόσμος έτρεξε προς το κοινωνικό άσυλο. Οι μπάτσοι προσήγαγαν 10 άτομα, ενώ πάνω από 5 άτομα (ανάμεσα τους και μαθητές) τραυματίστηκαν από την άγρια επίθεση του αστυνομικού στρατού της δημοκρατίας και νοσηλεύτηκαν σε νοσοκομείο (απ’ ότι φαίνεται θα εξέλθουν όλοι σήμερα). Τρεις από τους 10 προσαχθέντες αφέθηκαν μετά από λίγο, ενώ στους υπόλοιπους οι μπάτσοι απειλούσαν να φορτώσουν κατηγορίες για ξυλοδαρμό αστυνομικού (κρατική ορολογία για την περιφρούρηση της διαδήλωσης) και για κάποιες φθορές σε ένα αυτοκίνητο.[...]\nΚοινωνικό άσυλο; Ο χώρος των ΤΕΙ αποτελεί κοινωνικό άσυλο; Όχι πανεπιστημιακό;\nΚαι ήταν λέει προκλητικά περικυκλωμένοι οι διαδηλωτές;\nΕνώ δεν είναι πρόκληση να βάζεις πούλμαν και να κουβαλιέσαι από την άλλη άκρη της Ελλάδας για να διαδηλώσεις στην Ηγουμενίτσα. Λες και εσύ είσαι ο έξυπνος και ο ευαίσθητος που νοιάζεσαι για τους μετανάστες που βρίσκονται εδώ εγκλωβισμένοι και ο λαός αυτής της πόλης είναι αναίσθητος και αδιάφορος.\nΚαι διάβαζα χτες, μετά την πορεία, πλήθος υβριστικών σχολίων εκ μέρους εκείνων που λένε ότι διαδήλωσαν εδώ, κατά των κατοίκων της πόλης μας. Χαρακτηριστικά παραθέτω για να βγάλετε συμπέρασμα:\nΕιστε ενα μάτσο φασισταρια αξιοι απόγονοι της ελληνικής σας ράτσας, εσεις οι από πάνω, όπως και οι παππουληδες σας οι Χήτες. Εδώ έχουμε να κάνουμε με εργατες που έχουν καβαλήσει βουνά γιατι κάποιοι στρατοι μαζι με τον Ελληνικό τους βομβαρδισαν τα σπίτια κι εσεις, όπως και ολοι οι μικροαστοι όμοιοι σας στην πάτρα και αθηνα και αλλου μας μιλάτε για την υσηχια ΣΑΣ, την ασφαλεια ΣΑΣ και τα αμαξάκια ΣΑΣ που αγοράσατε με τα δανειακια ΣΑΣ. Κυρ' παντελήδες. Λαδέμποροι ήσασταν στην κατοχή των γερμανών, λαδεμποροι θα είστε και στο μέλλον. Ξεραστε τη χολή σας όπως κάνατε και για τους βαλκάνιους μεταναστες τόσα χρόνια όπως κανατε και για τους κομμουνιστες εργατες ακόμα πιο παλια. Η μήπως ξεχάσατε την συμπεριφορά σας τόσα χρόνια από τη λοβοτομη που σας έκανε το δελτιο καιρου της πετρούλας? Καννιβαλοι! καθίστε ανετα στους καναπέδες σας καθώς θα περιμένετε να σας σερβίρουν να πιειτε αίμα. κανάγιες. Στο διαολο λοιπόν νοικοκυραίοι. Το προβλημα πολλές φορές δεν είναι με τους μπάτσους. Εσας κυνηγάμε αλλα εσεις κλειδώνεστε στα σπίτια σας και οι μπάτσοι βγαινουνε μπροστά μας. Μερικοι όμως από εμας εχουμε φυλαξει στοργικά τα κοσερβοκουτια με τα οποια ξεκυλιαζαν οι ανταρτες παππουδες μας τους κωλοδεξιούς παππουδες σας, και τα φυλάμε για εσας. Ρουφιανοι! Τρεξτε τωρα να σωσετε την οικονομια, το έθνος και τη δημοκρατια σας\nΚαι λένε οι άνθρωποι αυτοί ότι υποστηρίζουν τους μετανάστες; Και λένε ότι διαδηλώνουν για τα ανθρώπινα δικαιώματα; Και μιλάνε έτσι για τους συνανθρώπους τους; Αίσχος!\nΑυτοί δε νοιάζονται παρά μονάχα για χαβαλέ και τους δίνει ευχαρίστηση ένα μόνο: Να δημιουργούν μπάχαλο.\nΕίναι αλήθεια πως όταν πρωτοήρθα σ' αυτή την πόλη και διάβασα για μια συγκέντρωση υπέρ των μεταναστών πήγα κι εγώ. Αφενός γιατί είμαι υπέρ της βοήθειας σε ανθρώπους που υποφέρουν και αφετέρου γιατί ήθελα να γνωριστώ με τις συλλογικότητες που αγωνίζονται για το καλύτερο στο νέο μου τόπο.\n19 Σεπτεμβρίου 2010. Και σημείωνα τότε τα εξής:\nΔιαδήλωση σήμερα στην Ηγουμενίτσα. Από τις αντιρατσιστικές οργανώσεις της πόλης.\nΣκοπός να αφυπνιστούν επιτέλους οι συνειδήσεις για το μεγάλο πρόβλημα των λαθρομεταναστών.\nΤο αγωνιστικό ραντεβού είχε δοθεί στην κεντρική πλατεία της πόλης, την πλατεία Δημαρχείου. (νομίζω ότι είναι και η μοναδική πλατεία, τόσον καιρό εδώ άλλη πλατεία δεν έχω εντοπίσει... )\nΔυστυχώς η ανταπόκριση ήταν ελάχιστη. Και οι περισσότεροι νέοι, φοιτητές κυρίως από τα τοπικά ΤΕΙ ή και από τα Γιάννενα...\nΛίγοι, μετρημένοι στα δάχτυλα οι άνθρωποι της δικής μου ηλικίας. Φαίνεται πως οι συνομήλικοι συντοπίτες μου δεν υποφέρουν μόνο από πρεσβυωπία αλλά και από επιλεκτική απώλεια όρασης μπρος στους κολασμένους που περιφέρονται στο λιμάνι της πόλης και όχι μόνο εκεί...\nΤουλάχιστον υπάρχει μια χούφτα άνθρωποι. Να διαμαρτύρονται για το χάλι:\nΠως καμιά ζωή δεν είναι λαθραία. Και να απαιτούν ΚΑΤΩ ΤΑ ΧΕΡΙΑ ΑΠΟ ΤΟΥΣ ΜΕΤΑΝΑΣΤΕΣ!\nΚι ας είναι λίγοι. Κατάφεραν να περάσουν το σύνθημα:\nΛίγες ομιλίες από μικροφώνου, κυρίως ανάγνωση ανακοινώσεων, και μετά πορεία στους δρόμους της πόλης. Με το πανό:\nκαι με συνθήματα ανάλογα. Μια παραφωνία στην κυριακάτικη ραστώνη που απλωμένη στον ήλιο απολάμβανε το καφεδάκι της...\nΑπό κει και πέρα. Εμένα με ενόχλησε και τούτο: Η διανομή στο χώρο της συγκέντρωσης ανακοινώσεων για τις εκλογές της τοπικής αυτοδιοίκησης. Ίσως να είμαι μυγιάγγιχτη... αλλά ναι, με ενόχλησε. Σαφώς λιγότερο από την αδιαφορία των άλλων που συνέχισαν να πίνουν ατάραχοι το καφεδάκι.\nΌπως επίσης... θα προτιμούσα να είναι εκεί παρόντες και οι μετανάστες. Έστω οι νομιμοποιημένοι. Δεν ήταν.\nΚαι αμφιβάλλω αν το ήξεραν καν. Πως κάποιοι διαδηλώνουν υπέρ τους. Με διαβεβαίωσαν όμως ότι υπάρχει επαφή. Και προσφέρεται πρακτική βοήθεια. Δεν είναι μόνο λόγια η αντιρατσιστική δράση.\nΤέλος πάντων. Τουλάχιστον συμμετείχα στην πρώτη διαδήλωση εδώ. Γνωρίστηκα με κάποιους συμπολίτες που σκέφτονται διαφορετικά από το τι θα φάμε, τι θα πιούμε. Κάτι είναι κι αυτό. Μια ελπίδα. Πως κάτι μπορεί να αλλάξει. Και θα δείξει ο καιρός το αν και πόσο...\nΚαι ο καιρός και πέρασε και έδειξε. Κοντεύω πια να κλείσω εξάμηνο εδώ και πια καταλαβαίνω εκείνα που το Σεπτέμβρη μου φαίνονταν ακόμη περίεργα.\nΣε άλλη διαδήλωση για τους μετανάστες δεν πήγα. Προτίμησα να πάω στους ίδιους τους μετανάστες. Και μια και δυο και αρκετές φορές. Γιατί έτσι καταλαβαίνω την αλληλεγγύη σε κάποιον που υποφέρει. Με έμπρακτη βοήθεια. Όχι με λόγια.\nΚι ακόμη. Δεν καταλαβαίνω την πρόκληση έντασης. Την αναίτια πρόκληση έντασης. Που επιχειρήθηκε και σε εκείνη τη συγκέντρωση - διαδήλωση το Σεπτέμβρη. Ενώ περπατούσαμε στον παραλιακό δρόμο της πόλης άρχισαν κάποιοι να φωνάζουν συνθήματα που ουδεμία σχέση είχαν με τους μετανάστες. Συνθήματα στο ίδιο πνεύμα με το κονσερβοκούτι που διαβάσατε παραπάνω. Κοκκίνησα ως τις ρίζες των αυτιών μου. Που συμμετείχα κι εγώ σ' αυτή την πορεία. Και να πεις πως δεν έχω διαδηλώσει άλλη φορά; Πως δεν έχω φωνάξει συνθήματα; Να μην το πεις. Γιατί εμένα ούτε κυρ Παντελή με λένε ούτε είμαι λαδέμπορος.\nΗ τύχη τα έφερε έτσι που αν και μεγαλωμένη εδώ, στην Ηγουμενίτσα, να βρεθώ από τη 2α γυμνασίου στην Αθήνα. Εκεί και έζησα από πρώτο χέρι, μαθήτρια ακόμη, τον ξεσηκωμό του Πολυτεχνείου. Κυριολεκτικά. Γιατί το σπίτι μου ήταν λίγα μόλις τετράγωνα πιο κάτω. Κι έγινε εκείνο το γεγονός η στάμπα ολόκληρης της ζωής μου. Η ανεξίτηλη. Ούτε θυμάμαι πια πόσες πορείες περπάτησα. Πόσα δακρυγόνα έφαγα. Πόσα συνθήματα φώναξα. Την ντροπή όμως που ένιωσα εκείνη τη μέρα, στις 19 Σεπτεμβρίου, στην Ηγουμενίτσα, δεν την είχα ξανανιώσει.\nΚι εκτός αυτού. Υπήρχε κάτι το ψεύτικο. Το έπιαναν οι κεραίες μου και ας ήμουν καινούρια εδώ. Διαδήλωση για μετανάστες χωρίς μετανάστες. Και με φερτούς και πάλι από άλλη πόλη. Φοιτητές κυρίως από τα Γιάννενα. Έπιασα και κουβέντα μαζί τους. Να καταλάβω το γιατί της παρουσίας τους...\nΚαι τελικά κατάλαβα το γιατί της απουσίας των άλλων. Των κατοίκων της πόλης. Που στους μήνες που ακολούθησαν τους γνώρισα καλύτερα. Και είδα τη ζεστή ανθρώπινη ματιά τους στο πρόβλημα των μεταναστών. Είναι πολλοί εκείνοι που βοηθάνε τους μετανάστες. Και πολλοί εκείνοι που όχι μόνο δεν ήταν λαδέμποροι αλλά μετανάστες οι ίδιοι στα εργοστάσια της Γερμανίας.\nΔεν μπορεί σε έναν τέτοιο κόσμο να μιλάς για κονσερβοκούτια. Αναπαράγοντας ταυτόχρονα την προβοκάτσια εκείνων που υποτίθεται αντιπαλεύεις. Θέλουν να κρυφτούν ποιοι είναι πραγματικά πίσω από τέτοιες μπαχαλοκαταστάσεις αλλά δεν μπορούν...\nΘέλουν να το παίζουν υποστηρικτές των μεταναστών αλλά δεν πείθουν.\nΑπό κει και πέρα. Και πριν προλάβω να τελειώσω αυτό το άρθρο χτύπησε το τηλέφωνο. Και άκουσα και τη ζωντανή μαρτυρία για τα γεγονότα από συναδέλφισσα. Έμαθα λοιπόν και την άλλη άποψη. Για το απρόκλητο χτύπημα κατά των διαδηλωτών εκ μέρους της αστυνομίας. Και μάλιστα ενάντια εκείνων των διαδηλωτών που ήταν ντόπιοι. Όχι εκδρομείς. Για τα δακρυγόνα που δεν άφηναν να πάρεις ανάσα. Και για το κάλεσμα που υπάρχει απόψε. Στις 18.00. Στα ΤΕΙ... Πού αλλού;\nΜα τα ΤΕΙ δεν είναι κοινωνικό άσυλο. Είναι πανεπιστημιακό. Κι εγώ πάνε χρόνια που δεν είμαι φοιτήτρια.\nΕιλικρινά θα πήγαινα. Αν έστω καλούσανε για ενημέρωση κάποια ομάδα φοιτητών. Κι έστω για να ακούσω. Από περιέργεια πες...\nΜα όχι στα ΤΕΙ. Και όχι με πρόσκληση μιας εξωφοιτητικής συλλογικότητας. Και ειδικά μετά από όσα έγιναν.\nΑυτή τη στιγμή υπάρχει ανάγκη να πέσουν οι τόνοι. Να ηρεμήσει η πόλη. Κι αν κάποιος πρέπει να απαντήσει, γιατί έτσι εκτιμούν όσοι έζησαν εκ του σύνεγγυς τα γεγονότα, στην απρόκλητη βία της αστυνομίας, είναι θαρρώ οι επίσημοι φορείς των εργαζομένων και των άλλων συλλογικοτήτων της πόλης. Το εργατικό κέντρο, οι σύλλογοι εκπαιδευτικών κλπ.\nΚαι είναι και το άλλο. Οι διαδόσεις... Για νέα "νομική" στην Ηγουμενίτσα. Όχι. Λυπάμαι. Όχι στα ΤΕΙ. Δεν είναι κοινωνικό άσυλο. Είναι πανεπιστημιακό.\nΝερό στο λαγήνι της εξουσίας που θέλει να καταργήσει το πανεπιστημιακό άσυλο δε θα ρίξω.\nΕκτιμώ την προσπάθεια να βγει ανακοίνωση για τα γεγονότα. Και να ενημερωθεί ο κόσμος της πόλης. Αλλά και πάλι έχω τις αντιρρήσεις μου. Που αυτός ο κόσμος της πόλης υποτιμήθηκε και από τους οργανωτές της χτεσινής διαδήλωσης. Εκ των υστέρων τι να του πούνε; Που έγινε η πόλη μπάχαλο; Μόνο συγνώμη του χρωστάνε...\nΚάθε άλλη ενέργεια αυτή την ώρα εκτιμώ πως θα στρέψει τον κόσμο κατά των μεταναστών. Και που δε φταίνε σε τίποτα... Και ουδόλως θα προωθήσει την υποτιθέμενη βασική επιδίωξη. Την αλληλεγγύη στους μετανάστες. Κι εμένα αυτό και μόνο με ενδιαφέρει.\nΓια όλα τα άλλα έχουμε άλλους φορείς να ασχοληθούν. Ή την υποχρέωση να τους αναγκάσουμε να ασχοληθούν. Τους συνδικαλιστικούς και τους πολιτικούς... Μιλάω για το δικαίωμα στη διαδήλωση και τη βία εκ μέρους της αστυνομίας κατά των διαδηλωτών. Αλλά και τη βία των μπαχαλάκηδων εκδρομέων... Για να λέμε τα σύκα σύκα και την αλήθεια ολόκληρη!\nΑναδημοσίευση από τις ΑΤΑΞΙΕΣ\nστις 1/30/2011 08:26:00 μ.μ.\nΑΝΑΔΗΜΟΣΙΕΥΣΗ ΑΠΟ ΤΟ ΙΣΤΟΛΟΓΙΟ ΚΑΠΕΤΑΝΙΣΣΕΣ:\nστις 1/22/2011 01:30:00 μ.μ.\nΚαι ξαφνικά στη στροφή το είδα. Το άσπρο σύννεφο στην όχθη του Καλαμά!\nΤι 'ν' αυτό; αναρωτήθηκα. Και έβαλα όπισθεν. Πάρκαρα άρον άρον και έτρεξα να δω και να φωτογραφίσω.\nΠουλιά! Πού βρέθηκαν τόσα πουλιά; Και που μόλις με είδαν χύθηκαν τρομαγμένα στον αέρα.\nΠετούσαν τσε δω, πετούσαν τσε κει (κατά την ηπειρώτικη έκφραση του από δω κι από κει)... Κι έπειτα δόθηκε σύνθημα για προσγείωση.\nΚι αφού κάθισε και το τελευταίο, εγερτήριο εκ νέου. Σε μια χαμηλή πτήση αυτή τη φορά πάνω από το ποτάμι. Και με κρωγμούς και αλαλητά και μυστικά συνθήματα ακατανόητα στα δικά μου αυτιά.\nΈπειτα, ώσπου να καταλάβω τι γίνεται, έδωσαν μια και χάθηκαν προς τα βουνά!\nΜπήκα κι εγώ στο αμάξι και συνέχισα το δρόμο μου για το χωριό.\nΦτάνω και τι να ιδώ; Άσπρες ξέξασπρες οι πίσω ρόδες. Μωρέ; Τι έπαθαν οι ρόδες; Αδύνατον να καταλάβω. Έσκυψα, κοίταξα, τίποτε...\nΘυμήθηκα ένα χριτς χριτς που άκουγα σε όλο το δρόμο. Ανησύχησα. Όπως ανησυχούμε για όσα ανεξήγητα μας συμβαίνουν.\nΣτην επιστροφή ανταμώθηκα με ένα κοπάδι αίγες. Και το βοσκό. Που προσπαθούσε να τις μαζέψει από το δρόμο αλλά στα ... χαμένα.\nΈρχεται στο παράθυρο του συνοδηγού:\n- Δεν μπορώ να τις ξεκολλήσω από την άσφαλτο. Είναι αλμυρή και τη γλείφουν!\n- Αλμυρή; Η άσφαλτος;\n- Ναι, αλμυρή. Δεν το 'χω ξαναπάθει αυτό.\n- Θα πέρασε κανένα φορτηγό με αλάτι, τον καθησύχασα. Για τον παγετό. Αλατιέρα...\nΈφυγα και σφύριζα.\nκι ώσαμ' αύριο δεν υπάρχεις\nΤα χριτς χριτς συνέχιζαν να ακούγονται. Και πια πρόσεξα και τους κόκκους. Αλάτι. Αλάτι θαλασσινό. Ως κάτω στη Μενίνα. Εκεί που είχα δει τους μικρούς λευκούς ενόχους.\nΠοιο φορτηγό; Ποια αλατιέρα; Οι γλάροι. Αυτοπροσώπως κουβάλησαν το αλάτι. Και γέμισε η δημοσιά κι ο τόπος όλος. Ως πάνω στα βουνά. Όταν τινάξαν τις μεγάλες φτερούγες τους...\nστις 1/20/2011 10:05:00 μ.μ.\nΣήμερα, λέει το Εορτολόγιο, γιορτάζει ο Θύρσης.\nΈνα όνομα που μόνο σε ποίημα έχω διαβάσει. Κι αξίζει να το θυμηθούμε. Γιατί πρόκειται για αριστούργημα. Και δια χειρός Διονύσιου Σολωμού:\nΚι έγραψε για το ποίημα αυτό ο Δημήτρης Λιαντίνης:\nΑπό τα ποιήματα της "θεοδικίας" - ο όρος σημαίνει να κατεβάσουμε το θεό και να τον δικάσουμε, γιατί έπλασε τόσα κακά στον κόσμο - το αριστούργημα του Καβάφη είναι το Δέησις, που ακολουθεί κατά πόδι την περίφημη Ευρυκόμη του Σολωμού.\nΣΧΕΤΙΚΗ ΑΝΑΡΤΗΣΗ ΣΤΟ ΦΟΡΟΥΜ HOMA EDUCANDUS\nστις 1/20/2011 09:51:00 μ.μ.\nΤα αιτήματα των σπουδαστών της Ακαδημίας Εμπορικού Ναυτικού Μακεδονίας (Μηχανιώνα)\nΠήραμε από τους σπουδαστές της ΑΕΝ ΜΑΚΕΔΟΝΙΑΣ (ΜΗΧΑΝΙΩΝΑ) και δημοσιεύουμε την ακόλουθη ανακοίνωση σχετικά με την κινητοποίηση που πραγματοποιούν σήμερα:\nΣύλλογος Σπουδαστών Α.Ε.Ν Μακεδονίας\nΝέα Μηχανιώνα 18/01/11\nΣήμερα την 18/01/11 Ο σύλλογος σπουδαστών συνεδρίασε και κατέληξε στις εξής αποφάσεις:\nΗ Ακαδημία την Πέμπτη 20/01/11 θα παραμείνει κλειστή λόγω συμβολικής κατάληψης διάρκειας μιας (1) ημέρας.\nΟι λόγοι που μας οδήγησαν σε αυτή μας την απόφαση είναι οι κάτωθι:\n Λύση του προβλήματος της μη απορρόφησης των σπουδαστριών στα πλοία με αποτέλεσμα την κωλυσιεργία στη φοίτηση των σπουδαστριών.\n Έλλειψη μόνιμου εκπαιδευτικού προσωπικού και κάλυψη της πλειονότητας των θέσεων από ωρομίσθιους καθηγητές. Γεγονός το οποίο καθιστά δύσκολη τη ροή των μαθημάτων λόγω καθυστερήσεων στην υπογραφή συμβάσεων με αποτέλεσμα την παράταση των εξαμήνων.\n Μεγάλες ελλείψεις υλικοτεχνικής υποδομής που έχουν επιπτώσεις στη μάθηση και στη διαβίωση των σπουδαστών.\n Ελλείψεις προσωπικού καθαριότητας δημιουργώντας θέματα κακής υγιεινής και διαβίωσης.\n Απαίτηση για αναγνώριση του Πτυχίου ως ισότιμου με αυτό των Τ.Ε.Ι από τη στιγμή απόκτησης του και όχι στον καταληκτικό βαθμό του Πλοιάρχου Α’ ή Μηχανικού Α’ τάξεως όπως ισχύει και στα υπόλοιπα ανώτερα εκπαιδευτικά ιδρύματα τριτοβάθμιας εκπαίδευσης καθώς και στα κράτη – μέλη της Ε.Ε\n Αναδιάρθρωση του καταστατικού και της μορφής λειτουργίας των Ακαδημιών Εμπορικού Ναυτικού έτσι ώστε να συνάδει με τις απαιτήσεις της σύγχρονης εκπαίδευσης, πετυχαίνοντας έτσι τον εκσυγχρονισμό.\n Έλλειψη άμεσης πρόσβασης στη γνώση μέσω του διαδικτύου όπως απαιτείται για την επίτευξη των μαθησιακών στόχων.\n Πρόσληψη προσωπικού με σκοπό να λειτουργήσει η βιβλιοθήκη της σχολής.\nΤι ζητάνε αυτά τα παιδιά; Τα εντελώς αυτονόητα.\nΚαι που δυστυχώς δεν τους προσφέρονται.\nΕυχόμαστε από καρδιάς να εισακουστούν τα αιτήματά τους και να υπάρξει άμεση ανταπόκριση των αρμοδίων στα δίκαια αιτήματα των σπουδαστών.\nστις 1/20/2011 05:42:00 μ.μ.\nΌπως μας ενημέρωσαν οι σπουδαστές και οι σπουδάστριες της ΑΕΝ ΜΑΚΕΔΟΝΙΑΣ (Μηχανιώνα) αύριο, Πέμπτη, 20 Ιανουαρίου 2011, έχουν κινητοποίηση με θέμα την τακτική των ναυτιλιακών εταιρειών ως προς τη ναυτολόγηση των γυναικών δοκίμων αξιωματικών Εμπορικού Ναυτικού.\nΥπενθυμίζουμε ότι για να μπορέσει ένας σπουδαστής ΑΕΝ (Ακαδημίας Εμπορικού Ναυτικού) να αποφοιτήσει από τη σχολή του, πρέπει να πραγματοποιήσει δύο εκπαιδευτικά ταξίδια, έξι μηνών το καθένα.\nΑν αυτό δε συμβεί, τότε όχι μόνο δεν παίρνει πτυχίο αλλά και δεν μπορεί να συνεχίσει στα επόμενα εξάμηνα σπουδών.\nΤους τελευταίους μήνες όμως έχει παρατηρηθεί τεράστιο πρόβλημα στην πραγματοποίηση αυτών των εκπαιδευτικών ταξιδιών. Και ειδικά των σπουδαστριών.\nΜάλιστα το καλοκαίρι που μας πέρασε, μια σπουδάστρια της ΑΕΝ ΜΑΚΕΔΟΝΙΑΣ αναγκάστηκε να πληρώσει μόνη της τα έξοδα ναυτολόγησης για να μπορέσει έστω και για λίγους μήνες να ναυτολογηθεί.\nΑρκετές κοπέλες για το λόγο αυτό αναγκάζονται ακόμη και να διακόψουν τις σπουδές τους!\nΑν κανείς συνδυάσει το φαινόμενο με τις παράλληλες γκρίνιες των εφοπλιστών πως τάχα δεν επαρκούν οι έλληνες αξιωματικοί για τα καράβια τους και τις πιέσεις τους να τους επιτραπεί η αθρόα ναυτολόγηση αλλοδαπών, καταλαβαίνει πως πρόκειται για σκόπιμη τακτική. Και όχι για μια απλή άρνηση των ναυτιλιακών γραφείων να προσλάβουν γυναίκες.\nΕξάλλου θα πρέπει να υπογραμμίσουμε ότι ο θεσμός της γυναίκας αξιωματικού στην εμπορική μας ναυτιλία μετράει περισσότερα από τριάντα χρόνια. Οι πρώτες γυναίκες από δημόσιες σχολές Εμπορικού Ναυτικού αποφοίτησαν τον Ιούλιο του 1980! Διαβάστε περισσότερα ιστορικά στοιχεία για το θεσμό της ελληνίδας καπετάνισσας εδώ:\nΚι ακόμη πρέπει να τονίσουμε ότι η ελληνική ναυτιλία διαθέτει πλέον και γυναίκες με δίπλωμα πλοιάρχου. Όπως η Μαριάννα Μαρούδα, η Αθανασία Μπουμπουράκη, η Ευαγγελία Κατσικαδάκου και άλλες. Πολύ περισσότερες είναι οι υποπλοίαρχοι ενώ οι ανθυποπλοίαρχοι είναι αρκετά διαδεδομένο φαινόμενο.\nΗ πλοίαρχος Μαριάννα Μαρούδα διακρίνεται εδώ ανάμεσα σε γυναίκες δοκίμους της ΑΕΝ ΟΙΝΟΥΣΣΩΝ - όπου η καπετάν Μαριάννα διατέλεσε διευθύντρια σπουδών.\nΠαράλληλα στις σχολές εισάγονται πια χωρίς κανένα περιορισμό οι γυναίκες. Και μάλιστα δε λείπουν οι περιπτώσεις που οι σπουδάστριες κατακτούν πρωτιές, είτε κατά τις εισαγωγικές εξετάσεις είτε και κατά την αποφοίτηση.\nΑπό την ΑΕΝ ΥΔΡΑΣ η πρώτη φωτογραφία και από την ΑΕΝ ΙΟΝΙΩΝ ΝΗΣΩΝ η δεύτερη. Και έντονη η γυναικεία παρουσία...\nΠοιος λοιπόν ο λόγος αυτού του ιδιότυπου ρατσισμού που έχουν κηρύξει οι ναυτιλιακές εταιρείες σε βάρος των γυναικών δοκίμων; Και μάλιστα ετεροχρονισμένα. Αφού, θα πρέπει να το πούμε κι αυτό, η είσοδος γυναικών στην ελληνική εμπορική ναυτιλία έγινε με τις ευλογίες των ελλήνων εφοπλιστών...\nΑν η Πολιτεία εκτιμά πως δεν έχουν θέση οι ελληνίδες στην εμπορική μας ναυτιλία, ας κλείσει επιτέλους τις πόρτες των ΑΕΝ στα κορίτσια. Γιατί είναι τελείως τρελό αφενός να εισάγονται δεκάδες γυναίκες κάθε χρόνο, και πλέον και στις σχολές μηχανικών και όχι μόνο στις σχολές πλοιάρχων, και αφετέρου λόγω της τακτικής των ναυτιλιακών εταιρειών να αποφοιτούν ελάχιστες.\nΈτσι ώστε να αποκαλυφθεί το γιατί δεν επαρκούν οι έλληνες αξιωματικοί για τον εμπορικό μας στόλο και που αποτελεί επιχείρημα τόσο για ναυτολογήσεις αλλοδαπών όσο και για ίδρυση ιδιωτικών ναυτικών σχολών.\nΌχι άλλα παιγνίδια στις πλάτες των γυναικών ναυτικών!\nΌχι άλλη εκμετάλλευση!\nΕμείς, ως παθούσες και μαθούσες, όντας από την πρώτη πρώτη φουρνιά γυναικών που μπήκαν σε δημόσια σχολή πλοιάρχων, στηρίζουμε ολόψυχα τον αγώνα των σπουδαστών στην ΑΕΝ ΜΑΚΕΔΟΝΙΑΣ. Και συγχαίρουμε τους άντρες συναδέλφους που από κοινού αύριο κατεβαίνουν στην κινητοποίηση μαζί με τις συσπουδάστριές τους. Και ας μην έχουν, όπως μου είπαν οι ίδιοι από τηλεφώνου ιδιαίτερο πρόβλημα οι ίδιοι για το εκπαιδευτικό ταξίδι.\nΤο πρόβλημα, το ξαναλέμε, αφορά κυρίως τις σπουδάστριες. Οι αιτίες όμως που γεννούν το πρόβλημα αφορούν όλους. Και όχι μόνο τους σπουδαστές.\nΣε μια εποχή που η οικονομία της χώρας μας ανεβαίνει Γολγοθά, που όλοι οι έλληνες πολίτες υποφέρουμε, είναι αδιανόητο να λειτουργούν σχολές στο ... γάμο του καραγκιόζη. Να σπαταλούνται τεράτια κονδύλια ίσα ίσα για να παράγουν αποτυχημένους στις σπουδές τους νέους ανθρώπους.\nΚαι να πεις ότι η Εμπορική Ναυτιλία της πατρίδας μας δεν έχει δυνατότητες να απορροφήσει όλους τους σπουδαστές; Να τους εξασφαλίσει θέση εργασίας για το εκπαιδευτικό τους ταξίδι;\nΝα μην το πεις! Γιατί με ατράνταχτα στοιχεία η ελληνική εμπορική ναυτιλία ζει μέρες ανθοφορίας. Και κατά εκατοντάδες αγοράζονται πλοία και άλλες τόσες εκατοντάδες είναι αυτά που ναυπηγούνται.\nΓια το λόγο αυτό απευθύνουμε κάλεσμα προς όλους. Να στηρίξουν το δίκαιο αγώνα των σπουδαστών και σπουδαστριών της ΑΕΝ Μακεδονίας. Και να σταθούν στο πλευρό τους.\nΕίναι αγώνας που δεν αφορά μόνο μια χούφτα κορίτσια αλλά ολόκληρο τον ελληνικό λαό.\nστις 1/19/2011 08:14:00 μ.μ.\nΤην προηγούμενη φορά ήταν σε εφημερίδα. Ένα άρθρο με 2.900 λέξεις. Αναδημοσιευμένο στην εφημερίδα από το ιστολόγιό μας. Χωρίς δική μας άδεια. Χωρίς καν να μας ενημερώσουν. Ούτε πριν ούτε και μετά. Με ενημέρωσαν όμως συνάδελφοι στο χώρο εργασίας. Και δεν πίστευαν ότι η δημοσίευση έγινε χωρίς η ίδια να το γνωρίζω. Χωρίς η ίδια να δώσω το άρθρο μου για δημοσίευση.\nΤώρα το είδαμε να συμβαίνει στο διαδίκτυο. Σε ιστολόγιο ραδιοφωνικού σταθμού. Ένα ακόμη άρθρο από το Homa Educandus. Χωρίς πλήρη αναφορά πηγής. Όπως και στην εφημερίδα. Με αδυναμία δηλαδή του όποιου αναγνώστη να διαβάσει από το πρωτότυπο.\nΚαι λογικά οι αναγνώστες άφησαν τα σχόλιά τους εκεί που έγινε η αναδημοσίευση. Και εντελώς τυχαία έπεσαν στην αντίληψή μου.\nΚράτησα ενδεικτικά την πρώτη τους φράση για τίτλο της παρούσας ανάρτησης:\ngrapse mithistorima to xeis\nΟ λόγος για την προηγούμεή μας ανάρτηση, τη σχετική με τους λαθρομετανάστες της Ηγουμενίτσας:\nΤο αν θα γράψω μυθιστόρημα ή και αν έχω ήδη γράψει είναι δικό μου θέμα. Το σίγουρο είναι πως δεν επέλεξα εγώ να γίνει αναδημοσίευση ούτε στην εφημερίδα ούτε και στο ιστολόγιο του ραδιοφωνικού σταθμού.\nΓι' αυτό και από σήμερα προσθέσαμε στο sidebar ειδικά συμβολάκια. Που ενημερώνουν ότι αντιγραφή από το παρόν ιστολόγιο απαγορεύεται χωρίς γραπτή μας άδεια. Και είναι υποχρεωτική η αναφορά πηγής. Και που τη σημειώνουμε:\nστις 1/14/2011 10:17:00 μ.μ.\nΚι εγώ ζω στην Ηγουμενίτσα.\nΚι εργάζομαι στην περιοχή του λιμανιού της Ηγουμενίτσας.\nΚαι δεν μπορώ άλλο την υστερία ορισμένων με τους λαθρομετανάστες. Που προσπαθούν να πείσουν τον αρμόδιο υπουργό πως η Ηγουμενίτσα έχει μετατραπεί σε κόλαση. Και πως δε θα τους ξαναδούν οι γυναικούλες και τα παιδάκια τους.\nΣυμβαίνει μάλιστα να ζω με πολλά από τα παιδάκια αυτά. Και με τα παιδάκια πολλών ακόμη κατοίκων της πόλης μας. Λίγα μέτρα, τονίζω, από το λιμάνι.\nΟι λαθρομετανάστες; Καθημερινό φαινόμενο. Τους βλέπουμε συνεχώς μπροστά μας. Ζούμε μαζί τους. Και ντρεπόμαστε. Γιατί ο θεός, όποιο θεό πιστεύει ο καθένας μας, μας έφτιαξε κι εκείνους κι εμάς ανθρώπους. Με ίσα δικαιώματα. Είμαστε όμως εμείς οι άνθρωποι που καταφέραμε άλλοι να ζούνε ανθρώπινα και άλλοι σαν αδέσποτα στους δρόμους.\nΜέχρι τον περασμένο Αύγουστο ζούσα στο μεγάλο χωριό. Στην Αθήνα. Και από τις αρχές του '70. Που οι γονείς μου πιστεύοντας ότι θα μας προσφέρουν μια καλύτερη ζωή μας πήραν τον αδερφό μου κι εμένα από δω και μας κουβάλησαν στην πρωτεύουσα. Ήταν πραγματικά δραματική η ζωή στη Θεσπρωτία τότε.\nΜετακομίσαμε λοιπόν. Και μάλιστα στην καρδιά της πόλης. Στην πλατεία Βάθης. Εκεί είχε ο παππούλης μου φούρνο. Στη Λιοσίων 14. Και πήγαινε θυμάμαι περασμένα μεσάνυχτα να πιάσει δουλειά. Να ζυμώσει το ψωμάκι των ανθρώπων. Σήμερα ποιος τολμάει να κυκλοφορήσει ακόμη και μέρα μεσημέρι στην περιοχή της Βάθης; Με τα πεζοδρόμια γεμάτα σύριγγες; Με τους ναρκομανείς ξαπλωμένους κάτω; Με τους οίκους ανοχής να ανθίζουν; Με κάθε καρυδιάς καρύδι να έχει κατακλύσει την περιοχή;\nΠέρασα ένα μεσημέρι από την παλιά γειτονιά. Δυο χρόνια πριν. Τρόμαξα. Είδα τις πολυκατοικίες με σιδεριές στην είσοδο... Μια ανάσα από το κέντρο της Ελλάδας. Ήταν τότε που όλη η Ελλάδα τρόμαξε. Βλέποντας ένα δεκαπεντάχρονο παιδί, λίγο πιο πέρα από τη Βάθης, να πέφτει νεκρό. Δεν το σκότωσαν λαθρομετανάστες. Ένας ηλίθιος που η πατρίδα του έδωσε όπλο να μας προστατεύει το σκότωσε. Φυσικά σας μιλάω για τον Αλέξη το Γρηγορόπουλο.\nΤον Αλέξη που τον κηδεύσανε στην άλλη μου γειτονιά. Στη Νέα Σμύρνη. Το προάστιο που οι γονείς μου διάλεξαν να μου αγοράσουν σπίτι. Για να ζω καλύτερα από τη Βάθης... Εκείνη τη μέρα όμως, τη μέρα της κηδείας του Αλέξη, δεν άντεξα να μείνω εκεί. Να δω την άνοιξη να την κατεβάζουν στο χώμα. Γιατί κι εγώ με παιδιά δουλεύω. Και ντράπηκα ως το τελευταίο κύτταρο του σώματός μου για την κατάντια μας.\nΚαι πριν καλά καλά γίνει η κηδεία του Αλέξη, πυροβολήθηκε ένα ακόμη παιδί. Το παιδί ενός συναδέλφου μου. Του συνδικαλιστή της ΕΣΑΚ του Κώστα Παπλωματά. Στο Περιστέρι.\nΤότε ήταν που ένας γνωστός άγνωστος επιτέθηκε και σε κείνη τη γυναίκα. Τη μετανάστρια. Με βιτριόλι. Και τη σακάτεψε για πάντα. Σας μιλώ φυσικά για την Κωνσταντίνα Κούνεβα. Που φαίνεται οι πολλοί να την έχουν ξεχάσει.\nΕγώ όχι. Δεν ξεχνάω. Δεν ξεχνάω γιατί μετά από σαράντα χρόνια συνειδητά εγκατέλειψα την Αθήνα. Και ζήτησα μετάθεση στην Ηγουμενίτσα. Γιατί δεν άντεχα πια να ζω στην Αθήνα. Γιατί δεν ήταν ζωή πια εκεί. Κι είχαμε φτάσει να φοβόμαστε και τον ίσκιο μας.\nΤις νύχτες πριν κοιμηθώ όχι απλά διπλοκλείδωνα, έβαζα κι ένα μπουκάλι γυάλινο πίσω από την πόρτα. Να ακουστεί θόρυβος, να ξυπνήσω, μόλις την παραβιάσουν. Γιατί στη διπλανή πολυκατοικία, στο διαμέρισμα μαθητή μου, νύχτα μπήκαν. Την ώρα που η οικογένεια κοιμόταν. Και είχαν κι εκείνοι κλειδώσει. Κι είχαν κι εκείνοι πόρτα ασφαλείας.\nΚαλοκαίρι θυμάμαι. Πριν τρία χρόνια. Ούτε έντεκα δεν είχε πάει. Καθόμουν στο μπαλκόνι με το λαπ τοπ. Κι άκουσα τα ουρλιαχτά μιας άλλης γειτόνισσας. Που μόλις πάρκαρε στην πυλωτή της όρμησαν δύο και της πήραν την τσάντα.\nΠόσες φορές είδα το ίδιο; Ξανά και ξανά. Ακόμη και μέρα μεσημέρι. Ακόμη και μπροστά σε κόσμο.\nΗ ακραία περίπτωση ήταν έξω από τα κάγκελα του σχολείου. Εκεί που δούλευα στη Νέα Σμύρνη. Όχι απλά της άρπαξαν την τσάντα αλλά σκάλωσε η γυναίκα στο μηχανάκι του κλέφτη. Και εκείνος κατέβαινε την κατηφόρα του σχολείου. Και η γυναίκα σερνόταν με το πρόσωπο στην άσφαλτο. Τα παιδάκια εκεί. Να βλέπουν όλη τη σκηνή της φρίκης.\nΕγώ δεν είμαι άνθρωπος που φοβάμαι. Στα 19 μου χρόνια παράτησα τη "σιγουριά" της στεριάς και μπάρκαρα. Κορίτσι όντας. Και από τα κορίτσια που τα μεγαλώνουν κλεισμένα στο σπίτι. Σινεμά και πάρτυ δεν ήξερα τι θα πουν. Έμαθα όμως τι σημαίνει γκαζάδικο και τι σημαίνει λιμάνι. Και δε φοβήθηκα ακόμη και όταν βρέθηκα νύχτα και μόνη μου στο Πορτ Σάιντ.\nΕντολή λέει της εταιρείας για τράνσφερ. Με κατέβασαν από το ένα καράβι και έπρεπε να περιμένω να φτάσει το άλλο. Γιατί είχα το θράσος να ζητήσω ανθρώπινες συνθήκες και εφαρμογή της Συλλογικής Σύμβασης. Αδιανόητα πράγματα για το Χιώτη καπετάνιο. Που δε σκέφτηκε ότι είμαι ένα κορίτσι. Ούτε είκοσι καλά καλά. Και χωρίς χρήματα. Δεν είχα καν προλάβει να πληρωθώ.\nΝύχτα λοιπόν και με μια βαλίτσα στο χέρι κατέβηκα στη λάντζα. Και μετά με πήγε ο Αιγύπτιος πράκτορας στον επιβατικό σταθμό. Περίεργες φάτσες. Άγνωστη γλώσσα. Και τότε ήρθε εκείνο το παιδί. Το μαυριδερό. Νόμιζε πως έχω λεφτά. Να αγοράσω τα φτηνά πραγματάκια που πούλαγε. Κουτσομίλαγε και ελληνικά. Είχε λέει δουλέψει κάποτε σε ένα ψαράδικο στον Πειραιά.\n- Εγώ δεν έχει λεφτά, του απάντησα.\nΖήτησε τσιγάρα. Το συνηθίζουν εκεί. Τους δίνεις μια κούτα τσιγάρα και αγοράζεις διάφορα πραγματάκια που φτιάχνουν εκεί κάτω.\n- Δεν έχει λεφτά, δεν έχει τσιγάρα. Του αποκρίθηκα ενοχλημένη. Και θα πω ψέματα αν κρύψω ότι εκεί και τότε ένιωθα και φόβο. Θα ήμουν τρελή αν δεν ένιωθα.\nΈφυγε. Για να γυρίσει λίγο αργότερα με ένα σάντουις τεράστιο και μια κούπα ζεστό τσάι.\n- Εσύ πεινάει. Μου είπε. Και μου τα άφησε δίπλα μου...\nΒούρκωσα. Γιατί ήταν η δεύτερη φορά μέσα σε λίγες μέρες που βρισκόμουν μόνη και έρημη σε μια ξένη χώρα. Από αδιαφορία και ακηδία εκείνων που με είχαν προσλάβει. Στο αεροδρόμιο της Βοστώνης ήταν η προηγούμενη. Μια από τις πιο δραματικές νύχτες της ζωής μου.\nΤο επόμενο πρωί, μετά τη νύχτα στο αεροδρόμιο της Βοστώνης, βρέθηκα στο γραφείο του προξενικού λιμενάρχη. Και δε θα ξεχάσω ποτέ την κουβέντα που μου είπε:\n- Ο καλός ο καπετάνιος στη φουρτούνα φαίνεται!\nΜάθημα ζωής. Και δεν το ξέχασα από τότε ποτέ! Βεβαίως ήταν η δουλειά του να με βοηθήσει. Να βοηθήσει έναν ναυτικό που η εταιρεία τον ξέχασε να τον παραλάβει από το αεροδρόμιο... Μα δεν ήταν δουλειά του να μου δώσει και κουράγιο. Το έκανε όμως. Κι εγώ θα τον θυμάμαι πάντα με ευγνωμοσύνη εκείνον τον αξιωματικό του λιμενικού.\nΘα θυμάμαι όμως και εκείνο τον φουκαρά από την Αίγυπτο. Που δεν ήταν καθόλου η δουλειά του να ταΐσει έναν πεινασμένο έλληνα ναυτικό. Και όμως το έκανε και εκείνος.\nΤώρα πια έχουν περάσει δεκαετίες. Κι εγώ δεν είμαι είκοσι χρονών. Είμαι μια γυναίκα πενήντα και. Και δεν είμαι και ναυτικός. Και ζω πια από το καλοκαίρι στην Ηγουμενίτσα. Και διαβάζω στα μπλογκς τον τρόμο των λιμενικών - λέει - για το τι μπορεί να συμβεί στην Ηγουμενίτσα από τους μετανάστες. Φοβούνται - λέει - πως δε θα τους ξαναδούν οι γυναίκες και τα παιδιά τους!\nΚαι η δική μου δουλειά, το είπα, είναι εκεί ακριβώς. Στο λιμάνι. Της Ηγουμενίτσας. Και είναι δουλειά με παιδιά. Μικρά παιδιά. Αν ήταν έτσι που μας τα περιγράφουν οι τρομαγμένοι λιμενικοί τα πράγματα, το λιγότερο λιγότερο θα ερχόταν κάθε μέρα έξω από την πόρτα μας αστυνομικοί να μας φυλάνε. Γιατί και τα δικά τους παιδιά έχουμε. Όπως και αρκετά παιδάκια λιμενικών. Έρχονται;\nΡωτάω εκείνους που κραυγάζουν προς τον υπουργό Προστασίας του Πολίτη. Όντας και οι ίδιοι στην υπηρεσία αυτή. Και προς τον αρχηγό τους που ακόμη δεν πρόλαβε να αναλάβει καθήκοντα. Και που του κάνουν υποδείξεις μέσω ίντερνετ να κατεβεί λέει πάραυτα στην Ηγουμενίτσα! Να τους προστατέψει από τους λαθρομετανάστες!!! Γιατί λέει θα πάθουν τα ίδια που έπαθε ο ... Σωτήρης. Από τους λαθρομετανάστες σκοτώθηκε ο Σωτήρης; Μέχρι πότε θα εκμεταλλεύονται το θάνατό του;\nΑς έρθει λοιπόν όποιος θέλει στην Ηγουμενίτσα. Να δει τι αληθινά συμβαίνει. Να δει και πώς εργάζονται εδώ τα σχολεία. Δίπλα στο λιμάνι. Με την πόρτα ανοιχτή. Και με τους λαθρομετανάστες να κυκλοφορούν ακριβώς απέξω. Και πουθενά αστυνομία. Και πουθενά φόβος. Μόνο λύπη. Από όσους τουλάχιστον εξακολουθούν να είναι άνθρωποι. Και να υποφέρουν βλέποντας συνανθρώπους τους να ψάχνουν στους κάδους απορριμμάτων για φαγητό.\nΚι έχουν την ίδια φατσούλα αυτά τα παιδιά. Με εκείνο που κάποτε μου πρόσφερε από το υστέρημά του. Εκεί κάτω, στην ... αραπιά... Εκεί που κι εγώ βρέθηκα "μετανάστης" και ξένος και κατατρεγμένος. Γι' αυτό και ντρέπομαι διπλά. Που εδώ, στην πολιτισμένη μου πατρίδα, δεν μπορώ να τους ανταποδώσω το καλό που μου έκαναν. Στην πατρίδα του ξένιου Δία.\nΠροχτές, ξημερώματα Δευτέρας, γύρναγα από τις χριστουγεννιάτικες διακοπές στην Αθήνα. Πήγα να πάρω μια γερή δόση και να θυμηθώ όλους τους λόγους που με έκαναν να την εγκαταλείψω. 480 χλμ δρόμος. Και το τελευταίο χιλιόμετρο κάτω από τη γέφυρα στο Λαδοχώρι. Εκεί που μένουν άστεγοι και πεινασμένοι εκατοντάδες λαθρομετανάστες. Η ώρα, το είπα, πολύ περασμένη.\nΑν ήταν έτσι που μας τα παρουσιάζουν κάποιοι τα πράγματα, θα είχα φυσικά προτιμήσει να μην περάσω από κει. Ή τουλάχιστον να μην περάσω τέτοια ώρα. Πέρασα όμως. Και σταμάτησα κιόλας. Να ξεπληρώσω έστω και λίγο εκείνο το σάντουιτς στο Πορτ Σάιντ. Και εκείνη την κούπα με το ζεστό τσάι. Στους παγωμένους και θεονήστικους φουκαράδες. Γιατί κάποτε έτσι βρέθηκα κι εγώ. Στα δικά τους μέρη. Κι εκείνοι με φρόντισαν. Δε με πυροβόλησαν!!! όπως έκανε πριν λίγα εικοσιτετράωρα ο δικός μας συμπολίτης. Με το λευκό γκολφ. Που πέρασε από τη γέφυρα στο Λαδοχώρι και τραυμάτισε ευτυχώς ελαφρά ένα από τα δυστυχισμένα αυτά πλάσματα.\nΚαι ντρέπομαι ακόμη περισσότερο όταν τους δίνω το κάτι ελάχιστο και ακούω τα χίλια ευχαριστώ. Και δεν είμαι φυσικά η μόνη. Ευτυχώς δεν είμαι η μόνη.\nΟι περισσότεροι κάτοικοι της Ηγουμενίτσας αυτό κάνουν. Κι έχει γίνει πια συνήθεια να κρεμάνε σε καθαρές σακουλίτσες φαγητό έξω από τους κάδους. Κι άλλοι πιο οργανωμένα τους επισκέπτονται. Και προσφέρουν άλλος σε είδος και άλλος τις υπηρεσίες του. Όπως η γιατρίνα του Κέντρου Υγείας της πόλης μας. Η κ. Πολυξένη Ανδρεάδου...\nΠέρασα και σήμερα από το Λαδοχώρι. Πηγαίνοντας και γυρίζοντας από Γιάννενα. Καμία σχέση με όσα γράφονται τις τελευταίες μέρες. Οι λαθρομετανάστες φυσικά εκεί. Το μεσημέρι δεν είδαν καν περιπολικό. Το απόγευμα, ναι. Υπήρχε ένα. Αλλά καμία ταραχή, τίποτε το ανησυχητικό.\nΈγιναν λέει μαχαιρώματα. Οι Ιρακινοί τα έβαλαν με τους Αλγερινούς. Φτάσαν και στο νοσοκομείο. Μάλιστα. Και κινδυνεύουμε - λένε κάποιοι - να μας σφάξουν όλους. Κάντε κάτι κύριε Υπουργέ!!! Και δε διστάζουν να εκμεταλλευτούν και τη μνήμη του άτυχου λιμενικού που σκοτώθηκε σε ώρα εργασίας από ένα φορτηγό στο λιμάνι. Αφήνοντας να εννοηθεί πως οι λαθρομετανάστες έφταιξαν για το θάνατό του.\nΩραία λοιπόν. Να αρχίσουν να τσιρίζουν και οι ναυτικοί. Προς τον υπουργό Προστασίας του πολίτη. Να πάρει μέτρα για τα κύματα του Ατλαντικού. Να τα φυλακίσει όλα! Γιατί προχτές ένα τέτοιο κύμα σκότωσε δύο ναυτικούς. Και αυτή την ώρα οι σοροί τους ταξιδεύουν για Ελλάδα.\nΝα αρχίσω να τσιρίζω κι εγώ. Να εξαφανίσουν όλες τις σκάλες από τους χώρους εργασίας. Γιατί δυο χρόνια πριν μια σκάλα λίγο έλειψε να μου κόψει το νήμα της ζωής.\nΌμως όχι. Προτιμώ να διαμαρτύρομαι και να ζητάω μέτρα προστασίας εκεί και όταν είναι αναγκαία. Όπως ζήτησα και για τα παιδάκια που μου έχουν εμπιστευθεί. Εδώ, στην Ηγουμενίτσα. Όταν διαπίστωσα πως τα πούλμαν που μας έστειλαν για σχολική εκδρομή δεν είχαν ζώνες ασφαλείας.\nΔεν επαρκούν οι αστυνομικοί, μου εξήγησαν τότε. Και αυτοί που είναι ασχολούνται καθημερινά με τους Κούρδους...\nΕγώ δεν μπορώ να ξέρω αν επαρκούν ή δεν επαρκούν οι αστυνομικοί ή και οι λιμενικοί στην Ηγουμενίτσα. Ξέρω μόνο ότι κανένα παιδάκι αυτής της πόλης δεν έπαθε το παραμικρό από τους Κούρδους ή τους άλλους μετανάστες που ζουν εδώ. Και ξέρω επίσης ότι πολλά παιδιά έχουν σκοτωθεί, είτε σε σχολικά πούλμαν είτε στα γιωταχί των γονιών τους, γιατί δεν ήταν δεμένα με ζώνες.\nΞέρω επίσης ότι κανένας λιμενικός στην Ηγουμενίτσα δεν έχασε τη ζωή του από τους λαθρομετανάστες. Δεν μπορούμε όμως να πούμε το ίδιο για τους λαθρομετανάστες. Κάνω λάθος;\nΌπως δυστυχώς έχουν χάσει τη ζωή τους και παιδιά από τις σφαίρες αστυνομικών. Κι άλλα πυροβολήθηκαν από γνωστούς αγνώστους. Όπως ο γιος του συναδέλφου μου στο Περιστέρι. Κι εκείνος από αδέσποτη σφαίρα έφτασε στο νοσοκομείο όπως ο λαθρομετανάστης της Ηγουμενίτσας προχτές.\nΚαι ξέρω και δεν ξεχνώ το Νίκο Τεμπονέρα. Πώς και από ποιον έχασε τη ζωή του.\nΚαι λέω. Ας κάνει κάτι η Πολιτεία να συμμαζέψει το παρακράτος. Και τα ακραία στοιχεία που έχουν βαλθεί να δημιουργήσουν πρόβλημα εκ του μη όντος στην Ηγουμενίτσα.\nΤο μόνο αληθινό πρόβλημα είναι η εξαθλιωμένη ζωή αυτών των φουκαράδων κάτω από τη γέφυρα και μέσα στα γιαπιά της περιοχής. Χωρίς στέγη, χωρίς φαγητό, χωρίς νερό. Και είναι άνθρωποι. Δεν είναι ζώα. Άνθρωποι!!! Θα έλεγα σαν εμάς, αλλά δεν είμαι σίγουρη για τη δική μας ανθρωπιά...\nστις 1/14/2011 06:04:00 π.μ.\nΚαι όμως ο καπετάνιος του Aegean Angel γνώριζε καλά τα κύματα φονιάδες...\nστις 1/03/2011 04:39:00 μ.μ.\nΣΕ ΝΟΣΟΚΟΜΕΙΟ ΣΤΙΣ ΒΕΡΜΟΥΔΕΣ ΝΟΣΗΛΕΥΕΤΑΙ Ο ΚΥΠΡΙΟΣ ΥΠΟΠΛΟΙΑΡΧΟΣ ΑΝΤΩΝΗΣ ΙΩΑΝΝΟΥ ΤΟΥ "AEGEAN ANGEL"\nΑΝΑΔΗΜΟΣΙΕΥΣΗ ΑΠΟ ΤΟ ΙΣΤΟΛΟΓΙΟ ΠΕΙΡΑΤΙΚΟ ΡΕΠΟΡΤΑΖ\nΣΕ ΝΟΣΟΚΟΜΕΙΟ ΣΤΙΣ ΒΕΡΜΟΥΔΕΣ ΝΟΣΗΛΕΥΕΤΑΙ Ο ΚΥΠΡΙΟΣ ΥΠΟΠΛΟΙΑΡΧΟΣ ΤΟΥ "AEGEAN ANGEL" - Αντώνης Ιωάννου από την Πάφο\nΑς τον βοηθήσει, τώρα πια, ο Άγιος Νικόλας να γίνει καλά γρήγορα.\nΑναφερόμαστε στον 34χρονο Κύπριο υποπλοίαρχο, που τον παρέλαβε, στις 4 ώρα Ελλάδος ,αμερικανικό ελικόπτερο και πλέον νοσηλεύεται σε νοσοκομείο στην πόλη Χάμιλτον.\nΣτο πλοίο πήγαν και αντικαταστάτες, πλοίαρχος και α μηχανικός και κατευθύνεται προς Μπαχάμες, όπου και αναμένεται να φθάσει σε τρεις μέρες.\nΟι ναυτικοί του τάνκερ έκαναν πραγματικό άθλο με την περίθαλψη του υποπλοιάρχου.\nΟ πόνος πράγματι δεν έχει τέλος.\nΜαυροφορέθηκαν οικογένειες και πενθεί η μεγάλη ναυτική μας οικογένεια.\nΑναρτηθηκε απο ΠΟΠΗ ΧΡΙΣΤΟΔΟΥΛΙΔΟΥ στις 18:58\nΚάτι είναι κι αυτό μέσα στη μεγάλη τραγωδία.\nΚι ας είναι καλά και η κ. Χριστουδουλίδου που έδωσε την είδηση.\nΤώρα, όπως λέει κι εκείνη, ο άγιος Νικόλας να κάνει το θαύμα του...\nΗ σκέψη και οι ευχές όλων μας παραμένουν δίπλα στον τραυματισμένο συνάδελφο, τον καπτάν Αντώνη Ιωάννου, από την Πάφο της Κύπρου.\nστις 1/02/2011 07:38:00 μ.μ.


ΣΥΓΧΡΟΝΗ ΖΩΗ | Τι είναι αυτή η θλίψη όταν γυρνάς από ταξίδι;\nΤι είναι αυτή η θλίψη όταν γυρνάς από ταξίδι;\nΗ μετα-ταξιδιωτική θλίψη είναι κάτι απολύτως υπαρκτό. Δωσ’ της χρόνο και θα περάσει –αν βιάζεσαι, διάβασε και τις συμβουλές μας.\nΠερνάς μια απαίσια εβδομάδα κάθε φορά που επιστρέφεις από ταξίδι; Δεν έχεις όρεξη για τίποτα, και ταυτόχρονα νιώθεις και άσχημα που είσαι «αχάριστος/η»; Αναρωτιέσαι γιατί είσαι σε αυτό το χάλι, αφού πέρασες φανταστικά, δεν θα έπρεπε να έχεις γυρίσει χαρούμενος; Μην ανησυχείς, δεν είσαι μόνος/η. Αυτό που σου συμβαίνει είναι 100% φυσιολογικό.\nΛέγεται μετα-ταξιδιωτική θλίψη, την βιώνουν με λίγες εξαιρέσεις σχεδόν όλοι οι άνθρωποι που επιστρέφουν από ταξίδι και διαρκεί από 3-4 μέρες μέχρι μια-δυο εβδομάδες. Τα συμπτώματα μπορεί να περιλαμβάνουν αυξημένα επίπεδα στρες, αϋπνίες, ζαλάδες, αυξημένη όρεξη και αφηρημάδα, ή απλώς πεσμένη διάθεση.\nΤο γιατί συμβαίνει, μάλλον το υποψιάζεσαι: Επιστρέφεις από μια περίοδο που η καθημερινότητά σου ήταν παιδική χαρά 24 ώρες το 24ωρο, σε δουλειές, υποχρεώσεις, βαρετά τραπεζώματα με τα πεθερικά, πλυσίματα πιάτων και ουρές στις τράπεζες. Από εκεί που το μυαλό σου γέμιζε καινούρια ερεθίσματα κάθε δέκα λεπτά, ξαφνικά όλα πάλι είναι βαρετά προβλέψιμα και τίποτα δεν ταράζει τη ρουτίνα σου. Τα ταξίδια κακομαθαίνουν τον εγκέφαλό μας, που διψάει συνεχώς για νέα δεδομένα, με αποτέλεσμα όταν επιστρέφουμε ο καημένος να υποφέρει από κάτι που μοιάζει πολύ σε στερητικό σύνδρομο. Και σε ρίχνει σε μελαγχολία.\nΤα καλά νέα είναι ότι συνήθως δεν κρατάει πολύ –δύο εβδομάδες μάξιμουμ, κι αυτό αν δε σου αρέσει καθόλου μα καθόλου η καθημερινότητά σου, διαφορετικά μόνο λίγες μέρες. Αν θέλεις πάντως να επισπεύσεις τη διαδικασία, να μερικά κόλπα που μπορούν να βοηθήσουν.\n(Αν δεν έχεις ξεμείνει εντελώς από λεφτά) κανόνισε να φύγεις εκδρομή ένα Σαββατοκύριακο, ή έστω για μια μονοήμερη την Κυριακή.\nΔοκίμασε να ξεγελάσεις τον εγκέφαλό σου, που κάθεται σαν μουτρωμένο πιτσιρίκι με τα χέρια σταυρωμένα σε μια γωνιά κλαψουρίζοντας «όλα είναι τόσο ίδιααα», πηγαίνοντας π.χ. στη δουλειά από διαφορετικό δρόμο, ή κανονίζοντας να βρεθείς με τους φίλους σου σε μπαρ που δεν έχεις ξαναπάει. Μοιάζει ασήμαντο, αλλά κάνει θαύματα.\nΜην τρέχεις να τα προλάβεις όλα. Δεν χρειάζεται να κλείσεις όλες τις δουλειές την πρώτη εβδομάδα που γύρισες, ούτε να απαντήσεις θετικά σε όλα τα καλέσματα από κόσμο που του έλειψες –κάνε τη μισή δουλειά, και δες μόνο τους ανθρώπους με τους οποίους περνάς ωραία. Οι υπόλοιποι, την άλλη εβδομάδα.\nΦρόντισε να σε βλέπει ο ήλιος. Κάνε όσο περισσότερα διαλείμματα μπορείς για ένα δεκάλεπτο στο μπαλκόνι –ή έξω στο δρόμο, αν δεν έχετε μπαλκόνι στη δουλειά. Είναι αποδεδειγμένο ότι το φως του ήλιου φτιάχνει τη διάθεση.\nΣημείωνε κάθε μέρα κάτι που σε έκανε να χαμογελάσεις. Όσο μικρό ή ασήμαντο και αν σου φαίνεται: Είδες μια ανθισμένη αμυγδαλιά στο δρόμο για τη δουλειά, σου έστειλε κάτι αστείο ένας φίλος, έμαθες ότι ένα γκρουπ που σου αρέσει έρχεται για συναυλία το καλοκαίρι… Όταν η λίστα σου μεγαλώσει, θα μπορεί να σου φτιάξει το κέφι κάθε φορά που θα την ξαναδιαβάζεις.\nΣπάσε κάπως τη ρουτίνα σου. Πήγαινε σε ένα μουσείο που δεν έχεις ξαναπάει, διάβασε κάτι διαφορετικό από αυτά που συνηθίζεις να διαβάζεις, κάνε μια βόλτα σε μια άσχετη γειτονιά (ή στην Πλάκα, η Πλάκα πάντα φτιάχνει τη διάθεση), δοκίμασε να μάθεις ένα ξένο αλφάβητο. Θα νικήσεις τη ρουτίνα, και θα σου μείνει και μια νέα γνώση.\n18 μελαγχολικές γάτες περιμένουν τους ανθρώπους τους\nΜελαγχολία μετά τις διακοπές: Δεν είστε μόνοι!\nΝα μερικοί καλοί λόγοι για να κόψεις το κάπνισμα "Να είσαι κυρία, είπαν": Το βίντεο-γροθιά της Σίνθια Νίξον 20 σκέψεις που κάνεις όταν όλοι στη δουλειά είναι άρρωστοι Αντικαπνιστική πρωτοβουλία του Δήμου Αθηναίων σε μαθητές


epapsy.gr - Εμπειρίες εθελοντικής προσφοράς\n04/10/2012 Εμπειρία εθελόντριας της Πρότυπης Οικίας «Οδυσσέας», κας. Γκιερμένι Ελόνα\nΔημιουργηθηκε στις Πέμπτη, 04 Οκτωβρίου 2012 07:16\n«H γνωριμία μου με την Π.Ο. ΟΔΥΣΣΕΑΣ έγινε τον Σεπτέμβριο του 2006 και διήρκησε έξι μήνες, κατά τους οποίους προσέφερα εθελοντική εργασία, συνοδεύοντας δύο ενοίκους της Μονάδας σε εξωτερικές δραστηριότητες. Η επαφή με τους ενοίκους με βοήθησε να κατανοήσω τις ιδιαιτερότητες των ανθρώπων που έχουν προβλήματα ψυχικής υγείας και να απομυθοποιήσω το στερεότυπο της επικινδυνότητας της ασθένειας. Αν και επαγγελματικά δεν ασχολήθηκα με τον συγκεκριμένο τομέα, θεωρώ ότι ήταν μια εμπειρία πολύ χρήσιμη σε προσωπικό και κοινωνικό επίπεδο.»\nΥποψήφια Διδάκτωρ Τμήματος Κοινωνιολογίας Παντείου Πανεπιστημίου Αθηνών\nΕθελόντρια στην Πρότυπη Οικία "Οδυσσέας" από τον 09/2006 έως 03/2007\n04/10/2012 Εμπειρία εθελόντριας του Κοινοτικού Σπιτιού «Η Θέτις», κας. Μάλλιου Βασιλικής\nΔημιουργηθηκε στις Πέμπτη, 04 Οκτωβρίου 2012 07:04\n«Στον ξενώνα συνάντησα τη ζωή την οικογενειακή, τη ζεστασιά, την αγάπη, την επικοινωνία, τον αλληλοσεβασμό, ενώ στον χώρο αυτό είναι άγνωστη η μοναξιά, η κατάθλιψη, η ιδρυματοποίηση, ο πόνος, η περιθωριοποίηση. Η Ζωή είναι για μένα ένα μεγάλο κεφάλαιο που με γεμίζει νόημα και χαρά. Ένοικοι και προσωπικό είσαστε οι δικοί μου άνθρωποι.\nΕθελόντρια στο Κοινοτικό Σπίτι "Η Θέτις" από το 2006


Οστεοαρθριτιδα - Ορθοπεδικά - Απαντήσεις στο Rotise.gr\nΑπάντηση: Η οστεοαρθρίτιδα είναι μια προοδευτική εκφυλιστική νόσος κατά την οποία ο αρθρικός χόνδρος που επαλείφει τα οστά που συμμετέχουν στην άρθρωση φθείρ...\nΑπάντηση: Σε ασθενείς με οστεοαρθρίτιδα του γονάτου ή του ισχίου, η εργασιοθεραπεία με δομημένη αποκατάσταση αυξάνει τη σωματική δραστηριότητα των ασθενών συ...\nΗ οστεοαρθρίτιδα των χεριών\nΑπάντηση: Το κάθε χέρι αποτελείται από 27 οστά. Σε αυτά προστίθενται και 2 οστά του αντιβραχίου τα οποία σχηματίζουν μαζί με τα οστά του χεριού την άρθρωση τ...\nΑπάντηση: 1. Προσπαθήστε να χάσετε τυχόν παραπανίσια κιλά. Θα μειώσετε σημαντικά τα συμπιεστικά φορτία, λόγω σωματικού βάρους, στα γόνατα.\n2. Αποφύγετε δρασ...\nΜε ποια βοτανα μπορει να θεραπευτει η οστεοαρθριτιδα\nΑπάντηση: αρπαγόφυτο, ιτιά, αγγελική, αχιλλαία μίγμα για αφέψημα. Εξωτερικά αλοιφή από μελισσοκέρι άρνικα, σύμφυτο, βαλσαμόλαδο...\nΑπάντηση: Αργά εξελισσόμενη μυοσκελετική διαταραχή η οποία τυπικά επηρεάζει αρθρώσεις των άκρων χεριών, της σπονδυλικής στήλης, των γονάτων , των ισχίων και...\nΟστεοαρθριτιδα και βοτανα;\nΑπάντηση: Τα βότανα που βοηθούν στην οστεοαρθρίτιδα είναι το αρπαγόφυτο το οποίο έχει δράση παρόμοια με αυτή της κορτιζόνης χωρίς παρενέργειες. Επίσης παρόμο...\nΒοτανα για οστεοαρθριτιδα;\nΑπάντηση: Αρπαγόφυτο και Αγγελική. Το πρώτο έχει δράση παρόμοια με της κορτιζόνης φυσικά χωρίς τις παρενέργειές της! Αν υπάρχει πόνος τότε παίρνουμε και φλού...\nΑπάντηση: Η θεραπευτική αντιμετώπιση της συμπτωματικής οστεοαρθρίτιδας διακρίνεται σε:\n* Μη φαρμακευτική θεραπεία * Φαρμακευτική θεραπεία\nΑποτελέσματα αναζήτησης ερωτήσεων\tΟστεοαρθριτιδα οστεοαρθριτιδα\nΑπάντηση: σε ποιο μερος\nΑπάντηση: Η οστεοαρθρίτιδα είναι μια επώδυνη φλεγμονή των...συνέχεια απάντησης\nΑπάντηση: Πόνος στις αρθρώσεις, πρήξιμο, δυσκολία στην κί...συνέχεια απάντησης\nΚαταστροφή των αρθρώσεων & κίνδυνο για σοβαρή αναπηρία εγκυμονεί η οστεοαρθρίτιδα\nΑπάντηση: Η οστεοαρθρίτιδα (ΟΑ), επίσης γνωστή ως εκφυλισ...συνέχεια απάντησης\nΤι μπορούμε να κάνουμε για την οστεοαρθρίτιδα;\nΑπάντηση: Ο καλύτερος τρόπος να αντιμετωπίσουμε την οστεο...συνέχεια απάντησης\nΑπάντηση: Η οστεοαρθρίτιδα μπορεί να οφείλεται στην φυσιο...συνέχεια απάντησης\nΚηλη αυχενα Οστα χεριου Τενοντιτιδα στον αγκωνα Ορθοπεδικα στρωματα Αρθριτιδα ανω ακρων Δισκοκηλη αντιμετωπιση Σκολιωση κυφωση Τραβηγμα τενοντα Ορθοπεδικα βοηθηματα Τραβηγμα γαμπα Αυχενικο συνδρομο ασκησεις Κηλη μεσοσπονδυλιου δισκου αυχενα Οστεοπενια συμπτωματα Οστεοχονδριτιδα γονατο Οσφυαλγια αιτια Απαντήσεις ερωτήσεων\nσε ποιο μερος Διαβάστε περισσότερα...\tΤα βλαστοκύτταρα στη θεραπεία της οστεοαρθρίτιδας\n... Διαβάστε περισσότερα...\tΜήπως έχετε οστεοαρθρίτιδα;\nΌπως αναφέρουν το ομοσπονδιακό Εθνικό Ίδρυμα Αρθρίτιδας & Μυοσκε... Διαβάστε περισσότερα...\tΚαταστροφή των αρθρώσεων & κίνδυνο για σοβαρή αναπηρία εγκυμονεί η οστεοαρθρίτιδα\nΗ οστεοαρθρίτιδα (ΟΑ), επίσης γνωστή ως εκφυλιστική αρθρίτιδα ή εκφυλιστική νόσος των αρθρώσεων, είναι μια ομάδα μηχανικών ανωμαλιών, που επιφέρει ...\nκαταστροφή των αρθρώσεων συμπεριλαμβανομένων των αρθρικού χόνδρου και υποχόνδριου οστού.\nΗ οστεοαρθρίτιδα είναι η πιο κοινή μορφή αρθρίτιδας. Η συχνότητά της αυξάνεται με την ηλικία. Περίπου το 5% του πληθυσμού έχει προσβληθεί από οστεοαρθρίτιδα γόνατος και ισχίου, ενώ 9,5% των ενηλίκων ηλικίας μεγαλύτερο των 62 ετών έχουν οστεοαρθρίτιδα στ... Διαβάστε περισσότερα...\tΠώς να αντιμετωπίσετε την οστεοαρθρίτιδα\nΌλα αυτά έχουν ως συνέπεια κυρίως τον πό... Διαβάστε περισσότερα...\tΕργασιοθεραπεία, αποκατάσταση και ασθενείς με οστεοαρθρίτιδα\nΕίναι γνωστό ότι η σωματική άσκηση είναι ο θεμέλιος λίθος του υγιεινού τρόπου ζωής. Ιδιαίτερα για ασθενείς με οστεοαρθρίτιδα, η σωματική άσκηση συμβάλλει στη διατήρηση της καλής κατάστασης των αρθρώσεων, στην αντιμετώπιση των συμπτωμάτων και στην πρόληψ... Διαβάστε περισσότερα...\tΗ οστεοαρθρίτιδα των χεριών\nΤο κάθε χέρι αποτελείται από 27 οστά. Σε αυτά προστίθενται και 2 οστά του αντιβραχίου τα οποία σχηματίζουν μαζί με τα οστά του χεριού την άρθρωση του καρπού.\nΚάθε φορά που δύο ή περισσότερα οστά βρίσκονται σε συνέχεια, σχηματίζεται μια άρθρωση. Μέσα στο χέρι υπάρχουν πολλές αρθρώσεις που συμβάλλουν στις εξαιρετικές λειτουργικές ικανότητες του χεριού.\nΟι αρθρίτιδες είναι παθήσεις που μπορούν να προσβάλουν οποιαδήποτε άρθρωση του οργανισμού. Λόγω του ότι υπάρχουν πολλές αρθρώσεις μέσα στο... Διαβάστε περισσότερα...\tΠλατυποδία, πόνος στα γόνατα και οστεοαρθρίτιδα\nΤα σημαντικά αυτά συμπεράσματα, προέκυψαν από έρευνα που έγινε σε 1.900 ενήλικες, ηλικίας 50 ετών και άνω, από γιατρούς του πανεπιστημίου της Βοστόνης. Ο στόχος των ερευνητών ήταν, να εξετάσ... Διαβάστε περισσότερα...\t10 Συμβουλές για την οστεοαρθρίτιδα γόνατος\n4. Προσέξτε να φοράτε κατάλληλα υποδήματα με χ... Διαβάστε περισσότερα...\tΜε ποια βοτανα μπορει να θεραπευτει η οστεοαρθριτιδα\nαρπαγόφυτο, ιτιά, αγγελική, αχιλλαία μίγμα για αφέψημα. Εξωτερικά αλοιφή από μελισσοκέρι άρνικα, σύμφυτο, βαλσαμόλαδο. Διαβάστε περισσότερα...\tΟΣΤΕΟΑΡΘΡΙΤΙΔΑTI EINAI?\nΑργά εξελισσόμενη μυοσκελετική διαταραχή η οποία τυπικά επηρεάζει αρθρώσεις των άκρων χεριών, της σπονδυλικής στήλης, των γονάτων , των ισχίων και χαρακτηρίζεται από πόνο, τοπική ευαισθησία, κριγμό, δυσκαμψία, διόγκωση και περιορισμό κινητικότητας (είτε μόνο του το καθένα είτε σε οποιονδήποτε μεταξύ τους συνδυασμό). Τα κλινικά συμπτώματα και σημεία οφείλονται σε εκφύλιση του αρθρικού χόνδρου και συνοδή αντίδραση του υποκειμένου οστού. Διαβάστε περισσότερα...\tΟστεοαρθριτιδα και βοτανα;\nΤα βότανα που βοηθούν στην οστεοαρθρίτιδα είναι το αρπαγόφυτο το οποίο έχει δράση παρόμοια με αυτή της κορτιζόνης χωρίς παρενέργειες. Επίσης παρόμοια δράση έχει και η αγγελική. Στην οξεία φάση πρέπει να πίνει αφέψημα από φλοιό οξιάς για τον πόνο. Διαβάστε περισσότερα...\tΒοτανα για οστεοαρθριτιδα;\nΑρπαγόφυτο και Αγγελική. Το πρώτο έχει δράση παρόμοια με της κορτιζόνης φυσικά χωρίς τις παρενέργειές της! Αν υπάρχει πόνος τότε παίρνουμε και φλούδα ιτιάς σαν παυσίπονο (έχει σαλικυλικό οξύ, το οξύ της ασπιρίνης) Διαβάστε περισσότερα...\tθεραπεία οστεοαρθρίτιδας\nποια ειναι η θεραπεια της οστεοαρθριτιδας;\n* Χειρουργική θεραπεία.\n* Ασκήσεις ενδυνάμωσης των μυών της άρθρωσης\n* Άλλα είδη φυσικοθεραπείας\n* Υποστηρ... Διαβάστε περισσότερα...\tΤι μπορούμε να κάνουμε για την οστεοαρθρίτιδα;\nΟ καλύτερος τρόπος να αντιμετωπίσουμε την οστεοαρθρίτιδα είναι να διατηρούμε το φυσιολογικό μας βάρος, να κάνουμε τακτικά απλές ειδικές ασκήσεις που θα μας συστήσει γιατρός και να περπατάμε. Ιδιαιτέρως ευεργετικά είναι τα λουτρά και γενικότερα το κολύμπι γιατί βοηθούν στην άσκηση των μυών χωρίς να καταπονούν τις αρθρώσεις. Διαβάστε περισσότερα...\tΠου οφείλεται η οστεοαρθρίτιδα;\nΔιαβάστε περισσότερα...\tΠως αντιμετωπίζεται η οστεοαρθρίτιδα;\nαποδυνάμωση των μυών που περιβάλλουν την άρθρωση Διαβάστε περισσότερα...\tΡώτησε τους 27


Το τρέιλερ της 5ης σεζόν του Game of Thrones είναι εδώ! (ΒΙΝΤΕΟ)\nΕπιτέλους βγήκε! Μετά από αρκετή αναμονή και μετρώντας πλέον αντίστροφα για την πρεμιέρα της 5ης σεζόν, κυκλοφόρησε πριν λίγη ώρα το τρέιλερ του Game of Thrones!\nΌπως είναι λογικό έχει προκληθεί πανικός στα social media, αφού το HBO (που πλέον διαμοιράζει μέσω της apple και του itunes ό,τι καινούριο υπάρχει από τη δημοφιλή σειρά) μας έδωσε μια μικρή γεύση με το τι πρόκειται να συμβεί την 5η σεζόν.\nΘυμίζουμε ότι η πρεμιέρα είναι προγραμματισμένη για τις 12 Απριλίου, που τυχαίνει να είναι και η Κυριακή του Πάσχα.\nΔείτε το τρέιλερ με πολύ Καλίσι, πολλούς δράκους, πολύ αίμα και ατέλειωτη δράση:\nΠροηγούμενο άρθροΑ. Φλαμπουράρης: Να φέρουν όλοι τα λεφτά τους πίσω στη χώρα. Δεν μπορούμε να πουλήσουμε τη ΔΕΗ.\nΕπόμενο άρθροΤο καλύτερο πράγμα για την καριέρα σου: H ευγένεια


Πότε είναι τα πεφταστέρια 2019; Ο Αύγουστος μας κρύβει εκπλήξεις Πότε είναι τα πεφταστέρια 2019; Ο Αύγουστος μας κρύβει εκπλήξεις Ειδήσεις, Νέα και Επικαιρότητα από την Εύβοια, την Βοιωτία και την Φθιώτιδα | Evianews\nΠότε είναι τα πεφταστέρια 2019; Ο Αύγουστος μας κρύβει εκπλήξεις\nΓια άλλη μια φορά, τα μάτια μας θα είναι καρφωμένα στον ουρανό.\nΝαι, θα δούμε τις Περσείδες που προκαλούνται από τα σωματίδια σκόνης που αφήνει πίσω της ένας κομήτης. Μάλιστα ο κομήτης είναι και παλιός μιας και ανακαλύφθηκε το 1862 και είναι το μεγαλύτερο γνωστό ουράνιο σώμα που περνάει από τη Γη κατά τακτά χρονικά διαστήματα.\nΓια να μην ξεχνιόμαστε, η πιο εντυπωσιακή θερινή βροχή από «πεφταστέρια», θα γίνει το βράδυ της Δευτέρας 12 Αυγούστου προς τα χαράματα της Τρίτης, στον ουρανό. Οπότε ξέρετε εσείς. Πάρέα με το ταίρι σας, και θέαμα τον ουρανό.


Κορονοϊός - ΗΠΑ: Θετική η Νάνσι Πελόζι και αναβολή στην περιοδεία της στην Ασία\nNewsIT Κοσμος Κορονοιος – ΗΠΑ: Θετικη η Νανσι Πελοζι και αναβολη στην περιοδεια της στην Ασια\nΗ πρόεδρος της Βουλής των Αντιπροσώπων των ΗΠΑ, Νάνσι Πελόζι βρέθηκε θετική στην Covid-19, αλλά δεν έχει συμπτώματα, ανέφερε ο εκπρόσωπός της σήμερα.\nΗ Δημοκρατική πολιτικός είχε βρεθεί αρνητική στον νέο κορονοϊό στις αρχές της εβδομάδας. Είναι πλήρως εμβολιασμένη, έχοντας κάνει και την αναμνηστική δόση και «ευγνωμονεί για την ισχυρή προστασία που της παρέχει το εμβόλιο», είπε ο εκπρόσωπός της, Ντριου Χάμιλ.\nΗ Πελόζι θα παραμείνει σε καραντίνα, όπως ορίζουν οι υγειονομικοί κανονισμοί.\nΗ περιοδεία μιας κοινοβουλευτικής αντιπροσωπείας στην Ασία, με επικεφαλής την Πελόζι, αναβλήθηκε.\nΤουλάχιστον έξι υψηλόβαθμοι αξιωματούχοι, μεταξύ των οποίων είναι υπουργοί και βουλευτές, έχουν βρεθεί θετικοί στην Covid-19 τις τελευταίες ημέρες, μολονότι ο αριθμός των μολύνσεων μειώνεται σε όλη τη χώρα.


Κατασκευαστής αντικατάστασης γρίλιας Chevrolet Silverado | Cherng Min\nΚατασκευαστής επιχρωμίωσης αντικατάστασης γρίλιας Chevrolet Silverado, Cherng Min. Το ανταλλακτικό γρίλιας PBG 8500 έχει σχεδιαστεί για το Chevrolet Silverado. Υψηλής ποιότητας ανθεκτικό πλαστικό ABS με φινίρισμα χρωμίου όχι μόνο θα διαρκέσει περισσότερο αλλά θα διακοσμήσει τα οχήματά σας. Βελτιώστε την επιχείρηση και το μερίδιο αγοράς σας στο ένθετο γρίλιας, ξεκινήστε με το Cherng Min. Πιστοποιημένα κατά ISO 9001, ISO 17025 και TS 16949, κατασκευαστής καλυμμάτων τροχών και κεντρικών καλυμμάτων ABS και ABS/PC aftermarket για 44 χρόνια - Cherng Min. Πρωταρχικός κατασκευαστής αξεσουάρ αυτοκινήτου προδιαγραφών ΗΠΑ. Υπηρεσία επιχρωμίωσης, συμπεριλαμβανομένων των επιχρωμιωμένων καλυμμάτων τροχών ABS, καλυμμάτων καθρεπτών, καλυμμάτων χειρολαβών θυρών, καλυμμάτων λαβής πόρτας χώρου αποσκευών, καλυμμάτων αερίου και κεντρικών καλυμμάτων.\nΑντικατάσταση μάσκας Chevrolet Silverado | Κατασκευαστής aftermarket\nCherng Min 14-15 CHEVROLET SILVERADO 1500, επαγγελματίας κατασκευαστής ανταλλακτικών αυτοκινήτων.\nHome Πλαστικά επιχρωμιωμένα αξεσουάρ αυτοκινήτου ΕΙΣΑΓΩΓΗ ΣΧΑΡΑΣ\nΒρίσκεται στην Ταϊβάν, Cherng Min Enterprise Co., Ltd., από το 1969, είναι κατασκευαστής ανταλλακτικών σχάρας Chevrolet Silverado στο aftermarket ανταλλακτικών αυτοκινήτων. Υπηρεσία επιχρωμίωσης, συμπεριλαμβανομένου του επιχρωμιωμένου καλύμματος τροχού ABS, του καλύμματος καθρέφτη, του καλύμματος της λαβής της πόρτας, του καλύμματος της λαβής της πίσω πόρτας, του καλύμματος αερίου και του κεντρικού καπακιού.\nΑντικατάσταση γρίλιας Chevrolet Silverado\nΤο ανταλλακτικό γρίλιας PBG 8500 έχει σχεδιαστεί για το Chevrolet Silverado. Υψηλής ποιότητας ανθεκτικό πλαστικό ABS με φινίρισμα χρωμίου όχι μόνο θα διαρκέσει περισσότερο αλλά θα διακοσμήσει τα οχήματά σας. Βελτιώστε την επιχείρηση και το μερίδιο αγοράς σας στο ένθετο γρίλιας, ξεκινήστε με το Cherng Min.\nΠλήρης αντικατάσταση γρίλιας για Chevy Silverado\nCHERNG MIN ENTERPRISE CO., LTD. (Cherng Min) είναι ένας Ταϊβανέζος κατασκευαστής αξεσουάρ αυτοκινήτου και η πρόσφατη ενασχόλησή...


Ζωή εναντίον μοναξιάς! | Inspire your life\nΖωή εναντίον μοναξιάς!\nImage by peaceofmindwellness.com/\nΨάχνετε τα σωστά λόγια να πείτε σε ένα φίλο, ο οποίος έχει χάσει τη θέση του στον κόσμο και πλανιέται μέσα στην μοναξιά του; Δώστε του λύσεις που περιγράφονται πιο κάτω και κάντε τον να αγαπήσει πάλι τον εαυτό του.\nΌποιος αγαπάει τον εαυτό του δεν είναι ποτέ μόνος, αλλά μπορεί να ζει μοναχικά από επιλογή.\nΞεκινώντας με τις παρακάτω ερωτήσεις θα καταλάβετε αμέσως σε ποιο σημείο μοναξιάς βρίσκεστε εσείς ή κάποιος απέναντί σας:\n1. Πόσο συχνά αισθάνεσαι δυστυχισμένος επειδή κάνεις πολλά μόνος σου;\n2. Πόσο συχνά αισθάνεσαι ότι δεν έχεις κανέναν να μιλήσεις;\n3. Νιώθεις ότι δε σε καταλαβαίνει κανένας;\n4. Πόσες φορές περιμένεις ένα μήνυμα ή ένα τηλέφωνο που δεν έρχεται;\n5. Αισθάνεσαι ότι δεν έχεις φίλους;\nΗ μοναξιά μπορεί να σας κάνει να αρρωστήσετε, να καταστρέψει τον ύπνο σας, να αυξήσει την αρτηριακή σας πίεση και να συντομεύσει τη ζωή σας.\nΗ μοναξιά δεν είναι απλώς μια στιγμιαία κατάσταση, είναι μια χρόνια συναισθηματική νόσος, είναι ένας πόνος που πλήττει έως και το 15% των ανθρώπων.\nΠολλές φορές καταφεύγουμε σε λύσεις περίεργες και δεν έχουμε ιδέα πώς να την διορθώσουμε. Έτσι νιώθουμε ότι σκάβουμε μια μεγάλη τρύπα και μπαίνουμε μέσα περιμένοντας τη λύση. Μετά από μια ορισμένη ηλικία, οι περισσότεροι από εμάς αυτό κάνουμε. Και αρχίζουν οι περίεργες σκέψεις: αν πάθω κάτι θα με βρούνε εγκαίρως έτσι μόνη-ος που είμαι; Ποιος θα με προσέξει αν αρρωστήσω; Το μόνο σίγουρο είναι ότι αν αποφασίσετε να ανεχτείτε κάποια σχέση ή κατάσταση από φόβο μήπως μείνετε μόνοι, η μοναξιά θα κατοικήσει μαζί σας καθημερινά, μαζί με το σύντροφο της λάθος επιλογής.\nΓια καθέναν που μαστίζεται από το αίσθημα της μοναξιάς, ακόμα και όταν βρίσκεται ανάμεσα σε φίλους ή ακόμα και στο πλαίσιο της ερωτικής σχέσης του, μπορεί να είναι καθησυχαστικό να μάθει ότι δεν υπάρχει τίποτα λάθος. Και ότι κανείς δεν είναι μόνος του. Αρκεί να βγεις από την πόρτα να πάς σε ένα πολυσύχναστο μέρος και να ανταλλάξεις το βλέμμα σου με το βλέμμα κάποιου άλλου! Θα δεις ότι υπάρχουν τόσοι άνθρωποι γύρω σου, που αποζητούν έναν καλό λόγο και ένα βλέμμα!\nΥπάρχει τώρα και η μοναξιά την οποία αναγκαστικά ζούμε καθημερινά. Είναι η μοναξιά επειδή όλοι οι διπλανοί μας έχουν τον δικό τους ρυθμό και τα δικά τους προσωπικά θέματα και δεν μπορούν να συμβαδίσουν με το δικό μας πρόγραμμα. Πολλοί φίλοι που έρχονται για συνεδρίες μου λένε: «Θέλω να βρεθώ με νέους φίλους και αυτό είναι αδύνατον με το πρόγραμμα που εργάζομαι καθημερινά. Ο/η σύζυγός μου κοιμάται από νωρίς βλέποντας τηλεόραση στον καναπέ και εγώ μένω μόνος/η τα βράδια, χωρίς παρέα. Πολλές φορές αναγκαστικά λόγω έλλειψης χρημάτων μένω μόνος/η στο σπίτι γιατί δεν έχω την δυνατότητα να βγω έξω».\nΌλα αυτά είναι διαφορετικά είδη μοναξιάς, τελικά όμως την ώρα που την βιώνουμε υποφέρουμε και νοιώθουμε αβοήθητοι σε όλο αυτό.\nΜια από τις λύσεις είναι να απασχολήσουμε τον εαυτό μας με πολλές εργασίες εκείνη την ώρα. Καθάρισμα, σίδερο που δεν έχουμε κάνει, συμμάζεμα σε συρτάρια ξεχασμένα… Άλλη λύση είναι να διαβάσουμε βιβλία. Αγοράστε την επόμενη φορά που θα βρεθείτε σε βιβλιοπωλείο 2-3 βιβλία που θα σας κινήσουν την περιέργεια και φυλάξτε τα για τέτοιες ώρες.\nΤο πιο σημαντικό είναι να ασχοληθείτε με τον εαυτό σας. Ακούστε μουσική. Κάντε μια βόλτα σε ένα πάρκο, αγοράστε ένα κατοικίδιο ζώο ή υιοθετείστε ένα από τη φιλοζωική εταιρεία. Θα δώσετε χαρά σε εσάς και σε εκείνο! Φροντίστε τα φυτά σας, επισκεφθείτε ένα ναό για να προσευχηθείτε. Ένα μουσείο, γκαλερί τέχνης ή ζωολογικό κήπο. Μελετήστε το νυχτερινό ουρανό ή επισκεφθείτε το πλανητάριο. Καλέστε ένα τηλέφωνο σε ραδιοφωνική εκπομπή. Κάντε ένα αφρόλουτρο και μετά μαγειρέψτε το αγαπημένο σας γεύμα για εσάς!\nΕίναι δύσκολο να βιώσετε τη μοναξιά και όλα τα συναισθήματα που έρχονται μαζί με αυτήν. Μερικές φορές, στην προσπάθειά σας να τα αντιμετωπίσετε, προκύπτει η ανάγκη να μιλήσετε με έναν επαγγελματία. Ένας σύμβουλος μπορεί να σας βοηθήσει να διαχειριστείτε και να ξεπεράσετε τα αρνητικά συναισθήματα που φαίνεται να είναι ένα αναπόσπαστο μέρος της μοναξιάς. Ωστόσο, αυτό που θα σας έλεγα είναι ότι η μοναξιά δεν είναι τόσο τρομακτική όσο ακούγεται και όσο σας έχουν βάλει στο υποσυνείδητο σας κάποιοι.\nΚάνοντας όλα τα πιο πάνω πράγματα που σας κάνουν να αισθάνεστε πιο “συνδεδεμένος/-η” με τον κόσμο γύρω σας, θα αντιμετωπίσετε τη μοναξιά, σχετικά εύκολα. Το παράδοξο είναι –και να το έχετε πάντα στο νου σας- ότι ενώ αισθάνεστε μόνος/-η , δεν είστε και ο μοναδικός/-ή που αισθάνεται έτσι.\nΚουνταλίνι! Τι είναι τελικά;\nΟνειρεύομαι = Ζώ! Μάθε πώς να ζεις τα όνειρά σου


Versace A2GZA0K8 ZUP506 Black - Υφασμάτινα Skinny jeans Man 170,00 €\nΕπιστροφή | Άνδρας Υφασμάτινα Άνδρας Jeans Άνδρας Skinny jeans Άνδρας Skinny jeans Versace\n170,00 € 170,00 € 170,00 € 170,00 € 170,00 €\nA2GZA0K8 ZUP506 - Black\nΚωδικός προϊόντος: 22423341\nA2GZA0K8 ZUP506 - Versace Jeans. Τόνοι: οι ΜΑΥΡΟΙ. Απόχρωση denim: χρώμα denim. Κύπελλο: slim. Λογότυπο: patched. Pocket: 5. Κλείσιμο: κουμπί + φερμουάρ. Συντήρηση: Πλένεται στο πλυντήριο. Συμβούλιο: πάρτε το συνηθισμένο σας μέγεθος. Υλικό: 98% Βαμβάκι, 2% Ελαστάν.\nΔεν υπάρχουν διαθέσιμες γνώμες για το Versace - A2GZA0K8 ZUP506


Ο καιρός ήταν αρκετά ψυχρός, αν και ημερολογιακά η άνοιξη είχε μόλις ξεκινήσει. Το τζάκετ του, ήταν κουμπωμένο μέχρι τον λαιμό και τα χέρια είχανε «φωλιάσει» μέσα στην ζεστή θαλπωρή που δημιουργούσανε οι τσέπες.\nΟυδόλως όμως τον ενδιέφεραν αυτές οι λεπτομέρειες, περισσότερο απ' την προγραμματισμένη βραδινή έξοδο. Ήθελε να «αποφορτιστεί» απ' την πίεση της πρωινής εργασίας, και η πιο προσιτή λύση δεν ήταν άλλη από το αγαπημένο του μπαρ. Εκεί σύχναζε τους τελευταίους μήνες, από την στιγμή που είχε εκδοθεί το διαζύγιο του με την Ελένη. Δεν τον απασχολούσε η δυνατή μουσική ή ο έντονος φωτισμός παρά απολάμβανε την μοναξιά του.\nΕιδικά η τελευταία παράμετρος στην εξίσωση της ζωής του, ήταν καλοδεχούμενη. Δεν γνώριζε για πόσο χρονικό διάστημα, θα μπορούσε να τον συντροφεύει. Προς το παρόν όμως βίωνε την επανάληψη των ενεργειών του στην καθημερινότητα. Δεν επιδίωκε κάτι διαφορετικό, παρά το γεγονός ότι αυτή η κατάσταση φαινόταν να τον εγκλωβίζει, σε ένα αδιέξοδο.\nΠίσω απ’το ποτήρι που έπινε, δεν διέκρινε ανθρώπους αλλά ερωτήματα. Οι απαντήσεις τον φόβιζαν, γι’ αυτό και απέφευγε να τις αντιμετωπίσει. Θαρρείς ότι αν επιχειρούσε ένα βήμα παραπάνω, θα ήταν επιζήμιο. Η κενότητα, από την ζάλη του αλκοόλ που δημιουργούνταν, έμοιαζε με υπόστρωμα ελπίδας. Ασφαλώς ήταν μια δικής του έμπνευσης αντίληψη, παρά είχε σχέση με την αλήθεια.\nΌταν ήρθε η ώρα για να εγκαταλείψει τον χώρο, καθώς έπρεπε να επιστρέψει στο σπίτι, τόλμησε να αναρωτηθεί.\n«Η επόμενη μέρα, είναι πιο επώδυνη απ' τις σκέψεις της προηγούμενης νύχτας;»\nΔεν κράτησε τα «ρέστα», αλλά εγκατέλειψε πίσω μια σκιά. Της δικής του πραγματικότητας.


Αναβιώνει η δολοφονία του επιχειρηματία Γιάννη Μακρή – Το μήνυμα της Βικτώριας Καρύδα στο Live News | Zappit\nHome / Ενημέρωση / Αναβιώνει η δολοφονία του επιχειρηματία Γιάννη Μακρή – Το μήνυμα της Βικτώριας Καρύδα στο Live News\nΑναβιώνει η δολοφονία του επιχειρηματία Γιάννη Μακρή – Το μήνυμα της Βικτώριας Καρύδα στο Live News\nΠαρασκευή, 26.6.2020, 18:29\nΟι σκληρές εικόνες της εν ψυχρώ εκτέλεσης του επιχειρηματία πάγωσαν ολόκληρη τη χώρα.\nΟ Γιάννης Μακρής, δέχεται βροχή από σφαίρες και αφήνει την τελευταία του πνοή, μόνος και αβοήθητος, έξω από το σπίτι του στη Βούλα. Σχεδόν δυο χρόνια μετά, η υπόθεση επανέρχεται στο προσκήνιο. Οι ισχυρισμοί του Βούλγαρου που συνελήφθη για το έγκλημα, αλλά συνεχίζει να το αρνείται, μαζί με το νέο μήνυμα της Βικτώριας Καρύδα στο LIVE NEWS, κάνουν ακόμη πιο αγωνιώδεις τις ώρες ως τη δίκη που αναμένεται να αρχίσει την επόμενη εβδομάδα.\n«Εκτός από σκληροί δολοφόνοι, είναι αμετανόητοι και θρασείς. Άνθρωποι που ζούσαν με άλλα ονόματα (τα κατονομάζει) και έχουν απελαθεί από τον Καναδά για πράξεις βίας, προσπαθούν να παρουσιάσουν τους εαυτούς τους ως αγγέλους. Τα στοιχεία εναντίον τους είναι συντριπτικά. Έχω απόλυτη εμπιστοσύνη στην Eλληνική Δικαιοσύνη ότι θα κάνει ορθά τη δουλειά της, όπως άλλωστε έκανε και η Ελληνική Αστυνομία. Στο δικαστήριο θα πάρουν αυτό που τους αξίζει», αναφέρει η κυρία Καρύδα.\nΟι αξιωματικοί που χειρίστηκαν την υπόθεση, παραμένουν πεπεισμένοι πως ο 32χρονος που κρατείται στις φυλακές, ήταν εκείνος που πάτησε τη σκανδάλη. Ο εκτελεστής με το τζόκεϊ που έφτασε στο Πανόραμα της Βούλας, με μοναδικό στόχο να σκοτώσει τον Γιάννη Μακρή… «Η κατηγορία είναι τρελή. Δεν έχω σχέση με το έγκλημα, δεν έκανα τίποτα λάθος. Δεν ήξερα τον Μακρή και φυσικά δεν είχα κίνητρο για να τον σκοτώσω»\nΗ ανάλυση του ανατριχιαστικού βίντεο\nΒράδυ Τετάρτης 31 Οκτωβρίου. Ο επιχειρηματίας, που πήγαινε στα εγκαίνια της νέας του εταιρείας κατευθύνεται προς το αυτοκίνητο του.\nΚρατάει ένα μαύρο τσαντάκι και το κινητό στο χέρι του. Η κάμερα τον καταγράφει να γυρνά και να ρίχνει μια ματιά στο σπίτι. Φαίνεται σαν να κοιτάει την καμερα που τον καταγράφει.\nΈπειτα συνεχίζει προς το αυτοκίνητο και λίγα δευτερόλεπτα μετά δέχεται την πρώτη επίθεση του δολοφόνου του. Ο 46χρονος βγαίνει έξω και κάνει μια απέλπιδα προσπάθεια να γλιτώσει. Κάτι που όμως είναι αδύνατο.\nΗ ανάλυση των εικόνων οδήγησε τα βήματα των αστυνομικών. Και τώρα το μόνο που μένει είναι να αποδοθεί δικαιοσύνη.


Η κυρία με το σκυλάκι και ο κ. κάποιος | Η Εφημερίδα των Συντακτών\nΧΡΟΝΟΓΡΑΦΗΜΑ ΕΝΤΥΠΗ ΕΚΔΟΣΗ 23.01.2019, 17:12\nΗ κυρία με το σκυλάκι, αυστηρή· δεν έχει και πολλά πολλά. Την συναντάω τακτικά προς Υμηττό, συνήθως όταν επιστρέφω. Είδα κι έπαθα να της βγάλω «καλημέρα». Εχω μία μέθοδο, εμπειρική. Αν διαπιστώσω ότι κάποιος, που τυχαίνει να συναντάω συχνά, είναι δύστοκος, τον καλημερίζω, επιδεικτικά, κάθε φορά. Το ανώτερο που μου έχει πάρει να «λυγίσω» άνθρωπο για «καλημέρα» είναι ένας μήνας! Εναν δεν το κατάφερα ποτέ, αλλά δεν πρέπει να ήταν και πολύ στα καλά του. Και σε έναν άλλον έκοψα την καλημέρα, γιατί δεν απαντούσε με καλημέρα, αλλά με... μούγκρισμα.\nΗ εν λόγω κυρία, μου πήρε σχεδόν μήνα. Αλλά, έκτοτε, γνωστές φάτσες μόνο, μια «καλημέρα» και τίποτ’ άλλο.\nΤο Σάββατο την είδα από μακριά να ανηφορίζει με το σκυλάκι της, αυστηρή πάντα και βιαστική, αλλά να σταματάει και να αλλάζει, περπατώντας, κουβέντα με κάποιον που συνόδευε δύο σκυλάκια.\nΑπό τη συνέχεια της κουβέντας, που την άκουσα, εννόησα τι είχε διαμειφθεί μεταξύ τους. Ο κάποιος με τα δύο σκυλάκια (πρώτη φορά τον έβλεπα) προφανώς τη ρώτησε πώς λένε το σκυλάκι, η κυρία απάντησε κι έτσι έμαθα κι εγώ, από τον έκπληκτο έως δυσαρεστημένο κάποιο ότι το σκυλάκι λέγεται «Μαρξ; (μικρή παύση). Εννοείτε, εκείνον τον... κομμουνιστή;». Απάντηση: «Μάλιστα».\nΕπόμενη αντίδραση του κάποιου: «Μα αυτός ήταν Γερμανοεβραίος!». Απάντηση: «Καμιά σημασία! Δείτε το από φιλοσοφική άποψη!».\nΒέβαια τάχθηκα με τη (γνωστή μου) κυρία, γιατί ο (άγνωστος κάποιος), εκτός της ανοησίας, διέθετε και κοψιά κατηχητή δεκαετίας του ’50.\nΤον φαντάστηκα δε, να έχει βαφτίσει τα σκυλάκια του (μόνα χαριτωμένα στο τρίο) το ένα Μπενίτο και το άλλο Αδόλφο. Επίσης, να μελετάει εμβριθώς το «Εβραϊκό Ζήτημα» του Κάρολου Μαρξ.


Κι όμως η Ημέρα Μνήμης για τη Γενοκτονία των Ελλήνων του Πόντου είναι εθνική εορτή και αργία στην Τουρκία\n19/05/2021 - 12:22μμ\nΠροκλητικά σημαντική ημέρα είναι για την Τουρκία η 19η Μαΐου. Η ημέρα απόβασης του Μουσταφά Κεμάλ στην Αμισό γιορτάζεται ως Ημέρα Μνήμης του Μουσταφά Κεμάλ και ως Γιορτή Νεολαίας και Αθλητισμού.\nΘεωρείται από τους Τούρκους ως η αρχή του λεγόμενου «Πολέμου Ανεξαρτησίας», που οδήγησε στην ίδρυση της Τουρκικής Δημοκρατίας.\nΗ 19η Μαΐου είναι μέρα γιορτής και επίσημης αργίας για τη γειτονική χώρα, στη διάρκεια της οποίας λαμβάνουν χώρα μεγαλοπρεπείς τελετές, εκδηλώσεις, παρελάσεις, γυμναστικές επιδείξεις, τόσο στην Άγκυρα όσο και σε άλλες μεγάλες πόλεις.\nΓια δεύτερη χρονιά, ωστόσο, ηπανδημία του κορονοϊού έχει βάλει φρένο στις εορταστικές εκδηλώσεις. Πέρυσι η χώρα βρισκόταν σε σκληρό lockdown, ενώ φέτος βγαίνει από σκληρά περιοριστικά μέτρα μετά από 17 μέρες, καθώς η επιδημιολογική εικόνα της Τουρκίας δεν ήταν καλή. Από τις λιγοστές δράσεις που έχουν ανακοινωθεί, είναι μια ποδηλατοδρομία στο Κοτζαέλι στον Μαρμαρά.\nΠυροτεχνήματα στην Κωνσταντινούπολη για τη 19η Μαΐου 2020 (φωτ.: EPA / ERDEM SAHIN)\nΗ Γιορτή Νεολαίας και Αθλητισμού αποτελεί τη μετεξέλιξη της γιορτής της γυμναστικής, που είχε καθιερωθεί από το 1916, αλλά απέκτησε πιο έντονο και πανηγυρικό χαρακτήρα επί των ημερών του Μουσταφά Κεμάλ και επισημοποιήθηκε το 1936.\nΟ ίδιος ο Μουσταφά Κεμάλ συμμετείχε στους εορτασμούς της 19ης Μαΐου το 1938, όπως αναφέρεται στο βιβλίο Το ποντιακό ζήτημα και η 19η Μαΐου εκείθεν και εντεύθεν του Αιγαίου (Κωνσταντίνος Φωτιάδης / Ευάγγελος Τσανάκας).\nΟ Κεμάλ γεννήθηκε το 1881, αλλά η ακριβής ημερομηνία γέννησής του δεν είναι ξεκάθαρη. Σε μία από τις ομιλίες του, ο ίδιος είχε δηλώσει ότι θεωρεί ότι τα γενέθλιά του είναι στις 19 Μαΐου, θέλοντας να συνδεθεί με την έναρξη του «Πολέμου Ανεξαρτησίας».


Γεράσιμος Αυγερόπουλος - Βικιπαίδεια\nΟ Γεράσιμος Αυγερόπουλος (20 Οκτωβρίου 1887 - 26 Οκτωβρίου 1981) ήταν Έλληνας στρατιωτικός, αντιστασιακός και βουλευτής της Αριστεράς, ιδρυτικό μέλος της ΕΔΑ. Κατά την Εθνική Αντίσταση ήταν διοικητής των μεραρχιών του ΕΛΑΣ.\n20 Οκτωβρίου 1887\nΓεννήθηκε στο Αγρίνιο. Πήρε μέρος στο Κίνημα στο Γουδί του 1909 και πολέμησε στους Βαλκανικούς Πολέμους, στο Μακεδονικό Μέτωπο του Α΄ Παγκοσμίου Πολέμου, και στην Εθνική Αντίσταση. Έκανε σπουδές στη Σχολή Υπαξιωματικών και κατά την αποφοίτησή του είχε το βαθμό του Ανθυπίλαρχου.\nΕξελέγη βουλευτής στην εκλογική περιφέρεια Β΄ Αθηνών με την ΕΔΑ για πρώτη φορά στις εκλογές του 1956 και μετά στις εκλογές του 1958. Επανεξελέγη με το Π.Α.Μ.Ε. στις εκλογές του 1961. Εξαιτίας της αντιστασιακής του δράσης αποστρατεύτηκε το 1948 και υπέστη διώξεις και φυλακίσεις μετά τον Εμφύλιο Πόλεμο του 1946-49 και κατά την περίοδο της χούντας. Ειδικότερα, σε ηλικία 80 ετών φυλακίστηκε στη Γιούρα και το 1969 αποφυλακίστηκε και επιδόθηκε στον αγώνα κατά του καθεστώτος, μέσα από το ΚΚΕ.\nΠέθανε στην Αθήνα το 1981 και κηδεύτηκε στο Πρώτο Νεκροταφείο.\n↑ Παγκόσμιο Βιογραφικό Λεξικό, Εκδοτική Αθηνών, Αθήνα 1988, τ. 2, σελ. 94.\n↑ Η αριστερή εκλογική έκπληξη του 1958 [νεκρός σύνδεσμος], Καθημερινή (ηλεκτρονική έκδοση), 6-4-2008, ανάκτηση 28-8-2013.\n↑ Πέθανε χτες ο στρατηγός Γ. Αυγερόπουλος, Ριζοσπάστης, 27/10/1981, σελ. 1.\nΑνακτήθηκε από "https://el.wikipedia.org/w/index.php?title=Γεράσιμος_Αυγερόπουλος&oldid=7754328"\nΤελευταία επεξεργασία στις 26 Σεπτεμβρίου 2019, στις 07:02\nΤελευταία τροποποίηση 07:02, 26 Σεπτεμβρίου 2019.


Διαφοροποιήσεις στο Ποτάμι - CNN.gr\nΔιαφοροποιήσεις στο Ποτάμι\nΠέμπτη, 21 Ιουλίου 2016 21:04\nΧωρίς ενιαία γραμμή κατεβαίνει στην αποψινή ψηφοφορία για τον εκλογικό νόμο το Ποτάμι.\nΣύμφωνα με έγκυρες πληροφορίες θα διαφοροποιηθούν οι Σπύρος Λυκούδης, Γρηγόρης Ψαριανός και ο Σπύρος Δανέλλης που θα δηλώσουν «παρών» στο άρθρο 2 που αφορά στην κατάργηση του μπόνους των 50 εδρών, καθώς πιστεύουν ότι με τη θέση τους αυτή είναι πιο κοντά στην πρόταση του Ποταμιού για αναλογικό μπόνους.\nΣτο Ποτάμι επιχειρούν να υποβαθμίσουν τη στάση των τριών βουλευτών τους, λέγοντας ότι θα υπήρχε θέμα εάν έλεγαν «ναι» σε κάποιο άρθρο και αυτό αθροιζόταν στις ψήφους των βουλευτών του ΣΥΡΙΖΑ και των ΑΝΕΛ. Θυμίζουν δε, ότι και οι τρεις προέρχονται από την αριστερά που υπερασπίζεται επί χρόνια την καθιέρωση της απλής αναλογικής.\nΌλοι οι βουλευτές του κόμματος θα πουν «όχι» επί της αρχής του νομοσχεδίου αλλά και στο ακροτελεύτιο άρθρο που προβλέπει την άμεση εφαρμογή του νόμου στις επόμενες εκλογές.\nΠΟΛΙΤΙΚΗ\t· ΕΙΔΗΣΕΙΣ\t· ΠΟΛΙΤΙΚΗ\t· ΕΚΛΟΓΙΚΟΣ ΝΟΜΟΣ\t· ΒΟΥΛΗ\t· ΠΟΤΑΜΙ\t· ΣΤΑΥΡΟΣ ΘΕΟΔΩΡΑΚΗΣ


Προμήθειες ΕΚΑΒ Καβάλας (ΑΕ 87 – 88) 13-09-2012 έως 20-09-2012 – Εθνικό Κέντρο Άμεσης Βοήθειας\nΠρομήθειες ΕΚΑΒ Καβάλας (ΑΕ 87 – 88) 13-09-2012 έως 20-09-2012\n1. Βολάν 1 τεμ.\n2. Σετ δίσκος – πλατώ 1 τεμ.\n3. Ρουλεμάν συμπλέκτη 1 τεμ.\n4. Κοχλίες 8 τεμ.\nΓια το ασθενοφόρο όχημα ΚΗΗ 1071 VW\nΑΕ 88/ 24-08-2012: Εργατικά συνεργείου για την αντικατάσταση βολάν και σετ συμπλέκτη για το ασθενοφόρο όχημα ΚΗΗ 1071 VW\nΠρομήθεια – Εργατικά


Καλλιμασιά: Η ΘΕΣΗ ΤΩΝ ΑΓΙΩΝ ΑΠΟΣΤΟΛΩΝ ΣΤΗΝ ΕΚΚΛΗΣΙΑ ΜΑΣ (Αφιέρωμα στη σεπτή εορτή τους)\nΗ εκλογή και η κλήση των Αποστόλων, οι οποίοι ως την Πεντηκοστή καλούνταν μαθητές, έγινε αμέσως με την αρχή της δημόσιας δράσης του Κυρίου, στη Γαλιλαία. Ευθύς μετά τη Βάπτισή Του κατευθύνθηκε στις όχθες της λίμνης Γενησαρέτ, όπου απευθύνθηκε στους εκεί αλιείς, στους οποίους είπε: «δεύτε οπίσω μου και ποιήσω υμάς αλιείς ανθρώπων»(Ματθ.4,20). Αυτοί «ευθέως αφέντες τα δίκτυα ηκολούθησαν αυτώ»(Ματθ.4,21). Άλλοι «αφέντες τον πατέρα αυτών Ζεβεδαίον εν τω πλοίω μετά των μισθωτών απήλθον οπίσω αυτού» (Μαρκ.1,20).\nΟι μαθητές ορίσθηκαν από τον Κύριο σε τρεις κύκλους ήτοι: τον στενό κύκλο των δώδεκα, τον ευρύτερο κύκλο των εβδομήκοντα και τον ευρύτατο κύκλο των πολυπληθών φίλων Του. Μεγαλύτερη σημασία είχε ο κύκλος των δώδεκα. Αυτοί βρισκόταν πλησίον Του και σ’ αυτούς αποκάλυψε τα μυστήρια του Θεού. Αυτοί έλαβαν την ειδική χάρη της ιεροσύνης να επιτελούν τις αγιαστικές και λειτουργικές πράξεις της Εκκλησίας και να τη μεταδίδουν στους διαδόχους τους. Αυτοί είχαν την τιμή να ορισθούν ως οι κατ’ εξοχήν συνεχιστές του έργου Του, διότι μόνο σε αυτούς είπε: «Εγώ εξελεξάμην υμάς, και έθηκα υμάς ίνα υμείς υπάγετε και καρπόν φέρητε, και ο καρπός υμών μένη» (Ιωάν.15,16). Μετά τη Ανάσταση τους κατέστησε επίσημα διαδόχους του έργου Του: «καθώς απεσταλκέ με ο Πατήρ, καγώ πέμπω υμάς. Και τούτο ειπών ενεφύσησε και λέγει αυτοίς΄ λάβετε Πνεύμα Άγιον΄ αν τινών αφήτε τας αμαρτίας αφίενται αυτοίς, αν τινών κρατήτε , κεκράτηνται» (Ιωάν.20,21). Επίσης στο όρος της Γαλιλαίας, όπου είχαν συναχθεί οι έντεκα μαθητές, λίγο πριν την Ανάληψη τους είπε: «Πορευθέντες μαθητεύσατε πάντα τα έθνη, βαπτίζοντας αυτούς εις το όνομα του Πατρός και του Αγίου Πνεύματος, διδάσκοντες αυτούς τηρείν πάντα όσα ενετειλάμην υμίν»(Ματθ.28,19-20).\nΟ Κύριος Ιησούς Χριστός δεν επέλεξε τους Αποστόλους Του από την ελίτ της τότε αριστοκρατίας, ή από τις τάξεις των πολιτικά ισχυρών, των οικονομικά δυνατών, ή τους κλειστούς κύκλους της διανόησης, διότι η διαφθορά, η κατάπτωση και η έπαρση ήταν το κύριο χαρακτηριστικό αυτών των ανθρώπων. Αντίθετα τους επέλεξε από τους άσημους, αδύναμους και αγράμματους ανθρώπους, οι οποίοι βίωναν την δυστυχία και την κακοδαιμονία της πτώσεως και της αμαρτίας καλλίτερα από τους πρώτους και καλλιεργούσαν έντονα στην ψυχή τους την προσδοκία της από το Θεό απολυτρώσεως. Είναι χαρακτηριστικά τα λόγια του αποστόλου Παύλου:«Επειδή γαρ εν τη σοφία του Θεού ουκ έγνω ο κόσμος δια της σοφίας τον Θεόν… τα μωρά του κόσμου εξελέξατο ο Θεός ίνα τους σοφούς καταισχύνη, και τα ασθενή του κόσμου εξελέξατο ο Θεός ίνα καταισχύνη τα ισχυρά και τα αγενή του κόσμου και τα εξουθενημένα εξελέξατο ο Θεός, και τα μη όντα, ίνα τα όντα καταργήση, όπως μη καυχήσηται πάσα σάρξ ενώπιον του Θεού.» (Α΄Κορ.1,21-29). Η άσημη προέλευση των Αποστόλων είναι από τα πρωτοχριστιανικά χρόνια ως σήμερα σημείο αναφοράς όλων των πολεμίων του Χριστιανισμού, ως δήθεν θρησκεία των παρακατιανών ανθρώπων. Η σάπια ψευτοδιανόηση θα ήθελε έναν Χριστιανισμό «φιλοσοφικό», ο οποίος θα έδινε έναυσμα για ανώφελες συζητήσεις στους κλειστούς κύκλους των «πνευματικών ανθρώπων», αποκομμένο από τον αγιαστικό και σωστικό του ρόλο. Επειδή αυτός δεν ταιριάζει στα δικά τους μέτρα, γι’ αυτό απορρίπτεται από αυτούς και πολεμείται λυσσαλέα σε όλες τις εποχές!\nΌλοι εμείς οι πιστοί του Χριστού και προσκυνητές της σεπτής εορτής των Αγίων Αποστόλων, των «Συνεργών του Χριστού» (Β΄Κορ.6,1), έχουμε χρέος να αποδίδουμε σε αυτούς την αρμόζουσα τιμή, διότι η αγία μας Εκκλησία είναι θεμελιωμένη πάνω σε αυτές τις μεγάλες προσωπικότητες. Αυτό το βεβαιώνει ο Ευαγγελιστής Ιωάννης, ο οποίος είδε στην Αποκάλυψη την θριαμβεύουσα εν ουρανοίς Εκκλησία του Χριστού, θεμελιωμένη επί«θεμελίους δώδεκα και επ’ αυτών δώδεκα ονόματα των δώδεκα αποστόλων του Αρνίου» (Αποκ.10,21).\nΟ ενθουσιώδης και ευσεβής Πέτρος πέταξε τα δίχτυα από τους πρώτους και Τον ακολούθησε πιστά. Λόγω του δυναμικού χαρακτήρα του και της ιδιαίτερης αφοσίωσής του στον Κύριο αξιώθηκε να έχει το προβάδισμα έναντι των άλλων αποστόλων και να ομιλεί συχνά εκ μέρους αυτών. Ομολόγησε πρώτος ότι ο Χριστός είναι «ο Υιός του Θεού του ζώντος» (Ματθ.16:17). Ο Κύριος εξετίμησε αυτή την ομολογία, και τον διαβεβαίωσε πως πάνω σε αυτή την ομολογία πίστεως «οικοδομήσω μου την Εκκλησίαν»(Ματθ.16,18).\nΟ Πέτρος, ένα από τα κορυφαία μέλη της Εκκλησίας που παρεπιδημούσε στη Ρώμη, έγινε ο κυριότερος στόχος των διωκτών. Γι’ αυτό και έκρινε σκόπιμο να φύγει κρυφά από την πόλη και να γλιτώσει. Καθώς βάδιζε βιαστικά την περίφημη Απία οδό είδε μπροστά του τον Κύριο, ο Οποίος τον ρώτησε«Quo Vadis?» δηλαδή «που πηγαίνεις;». Τότε ο ένθερμος Απόστολος κατάλαβε πως η φυγή του αυτή ισοδυναμούσε με νέα άρνηση του Χριστού. Γι’ αυτό με δάκρυα στα μάτια γύρισε πίσω και συνελήφθη και καταδικάστηκε σε σταυρικό θάνατο. Όταν οδηγήθηκε στο μαρτύριο παρακάλεσε τους δημίους του να τον σταυρώσουν ανάποδα, με το κεφάλι προς τα κάτω, διότι όπως είπε δεν θεωρούσε τον εαυτό άξιο να σταυρωθεί σαν τον αγαπημένο Δάσκαλο και Θεό του! Έτσι παρέδωσε την αγία του ψυχή στον Χριστό, το δε αγιασμένο λείψανό του το περιμάζεψαν οι πιστοί και το έθαψαν σε τόπο έξω από την πόλη. Η σεπτή του μνήμη εορτάζεται στις 29 Ιουνίου, μαζί με τον κορυφαίο απόστολο Παύλο.\nO Απόστολος Ανδρέας ήταν αδελφός του Σίμωνος Πέτρου, γιοι του Ιωνά. Πιθανότατα ήταν μεγαλύτερος στην ηλικία από τον Πέτρο. Συγκατοικούσε με αυτόν στην Καπερναούμ και συνεργαζόταν ως αλιέας στην λίμνη της Γενησαρέτ (Ματθ.4,18. Μαρκ.1,29). Πρωτύτερα είχε χρηματίσει μαθητής του Ιωάννου του Βαπτιστού. Εκεί κοντά στον Τίμιο Πρόδρομο απέκτησε σπάνια ευσέβεια και το σπουδαιότερο έμαθε για τον ερχόμενο Μεσσία. Φαίνεται ότι ήταν παρών όταν ο Ιωάννης έδειξε με το δάκτυλό του τον Κύριο και είπε: «ίδε ο αμνός του Θεού, ο αίρων τας αμαρτίας του κόσμου»(Ιωάν.1,30). Αυτή η φανέρωση του Μεσσία έκαμε προφανώς τον ευσεβή ψαρά να ακολουθήσει πρώτος τον Κύριο, χωρίς κανέναν δισταγμό και γι’ αυτό ονομάστηκε «Πρωτόκλητος» (Ιωάν.1,35-41).\nΜετά την Πεντηκοστή έλαχε σ’ αυτόν να αποσταλεί για ευαγγελισμό στην Έφεσο, όπου μαζί με τον Απόστολο Ιωάννη κήρυξαν μαζί και εδραίωσαν την Εκκλησία της μεγάλης αυτής πόλεως. Στη συνέχεια, σύμφωνα με τον ιστορικό Ευσέβιο μετέβηκε και κήρυξε στη Σκυθία. Κατά τον άγιο Γρηγόριο το Ναζιανζηνό πέρασε στο Βυζάντιο, όπου ίδρυσε και εκεί Εκκλησία, γι’ αυτό θεωρείται ως ο ιδρυτής της αποστολικής Εκκλησίας της Κωνσταντινουπόλεως. Από εκεί ήρθε στην Ελλάδα και κήρυξε κατ’ αρχάς στην Ήπειρο. Σύμφωνα με τον άγιο Ιερώνυμο έφθασε στην Αχαΐα, όπου ίδρυσε Εκκλησία. Εκεί στην Πάτρα συνελήφθη από τους διώκτες ειδωλολάτρες και υπέστη μαρτυρικό θάνατο, σταυρώθηκε κατακεφαλής επί σταυρού που είχε το σχήμα του γράμματος Χ, γι’ αυτό και ο τύπος αυτός του σταυρού καλείται «Σταυρός του Αγίου Ανδρέου». Το λείψανό του φυλασσόταν από τους Χριστιανούς με ευλάβεια ως τα χρόνια των σταυροφοριών, οπότε το άρπαξαν οι Λατίνοι και το μετακόμισαν στην Ιταλία. Τα τελευταία χρόνια δωρίθηκε η τίμια κάρα του στην Αποστολική Εκκλησία των Πατρών και φυλάσσεται στον μεγαλοπρεπή ναό του στην πρωτεύουσα της Πελοποννήσου. Η μνήμη του εορτάζεται στις 30 Νοεμβρίου.\nΟ Απόστολος Ιάκωβος ήταν γιος του Ζεβεδαίου (Ματθ.4,21. Μαρκ.1,19. 3,17. Λουκ.5,10) και της Σαλώμης (Ματθ.20,20. Μαρκ.15,40.16,1) και πρεσβύτερος αδελφός του μαθητού και Ευαγγελιστού Ιωάννου (Μαρκ.5,37). Καταγόταν και αυτός από την Βησθαϊδά της Γαλιλαίας. Ασχολούνταν με την αλιεία στη λίμνη της Γενησαρέτ, μαζί με τον Ιωάννη, έχοντας μαζί τους και τον πατέρα τους, καθώς και πολλούς εργάτες. Είχαν δικό τους πλοίο και φαίνεται πως διεύθυναν αρκετά εύρωστη επιχείρηση, με οποία συνεργαζόταν και ο Πέτρος (Λουκ.5,10). Παρ’ όλα αυτά όταν άκουσαν το κήρυγμα του Ιησού «αφέντες τον πατέρα αυτών Ζεβεδαίον εν τω πλοίω μετά τω μισθωτών απήλθον οπίσω αυτού» (Μαρκ.1,20).\nΟ Ιάκωβος μαζί με τον Πέτρο και τον Ιωάννη βρισκόταν πλησιέστερα στον Κύριο και γι’ αυτό έγιναν μάρτυρες πολλών μεγάλων γεγονότων, που δεν τα βίωσαν οι άλλοι Απόστολοι. Έγιναν αποκλειστικοί μάρτυρες της Μεταμορφώσεως του Κυρίου (Ματθ.17,1. Μαρκ.9,2. Λουκ.9,28). Είδαν την θαυμαστή ανάσταση της κόρης του αρχισυνάγωγου Ιάειρου (Μάρκ.5,27. Λουκ.8,51). Είχαν την τιμή να προσκληθούν από τον Ιησού κοντά Του κατά τις ώρες της αγωνίας στον κήπο της Γεθσημανή (Μάρκ.14,33. Ματθ.26,37). Η οικειότητα αυτή οδήγησαν προφανώς τον Ιάκωβο με τον αδελφό του Ιωάννη να ζητήσουν μέσω της μητέρας τους από τον Κύριο πρωτοκαθεδρία στην εγκόσμια βασιλεία Του, παρανοώντας την αποστολή του Μεσσία (Ματθ.20,20-23. Μαρκ.10,35).\nΩς στενός μαθητής του Χριστού ευτύχησε να δει το θαύμα της Μεταμορφώσεως του Κυρίου (Ματθ.17,1. Μάρκ.9,2), την ανάσταση της κόρης του Ιαείρου (Μαρκ.5,35. Λουκ.8,51) και να βιώσει την αγωνία του Διδασκάλου Του στον κήπο της Γεθσημανή (Ματθ.26,37. Μαρκ.14,33). Μαζί με τον Πέτρο στάλθηκε να ετοιμάσει τον Πασχάλιο Δείπνο (Λουκ.22,8). Κατά την ώρα του Δείπνου έπεσε στο στήθος του Κυρίου, παρακαλώντας Του να τους αποκαλύψει ποιος είναι υποψήφιος προδότης μαθητής (Ιωάν.13,25). Βρήκε το θάρρος και παρέστη στη δίκη του Ιησού (ιωάν.18,16) και παραστάθηκε περίλυπος κάτω από το σταυρό στον φρικτό Γολγοθά. Ευτύχησε επίσης να γίνει ο προστάτης της Θεομήτορος κατά παράκληση του Εσταυρωμένου Διδασκάλου Του (Ιωάν.19,26). Αξιώθηκε να είναι ο πρώτος μαθητής που είδε το κενό μνημείο (Ιωάν.20,2-4).\nΤο Ευαγγέλιο μας πληροφορεί πως ο Ιησούς αναζητούσε τον Φίλιππο και τον βρήκε (Ιωάν.1,43). Αυτό σημαίνει πως γνώριζε προφανώς από τους άλλους δύο την μεσσιανική προσδοκία του και γι’ αυτό τον αναζητούσε για να τον εντάξει στην ομάδα των μαθητών Του. Ο Φίλιππος είναι από τους πρώτους μαθητές που ακολούθησαν τον Κύριο. Είναι χαρακτηριστική η μαρτυρία του στον φίλο του Ναθαναήλ: «ον έγραψε Μωυσής εν τω νόμω και οι προφήται, ευρήκαμεν, Ιησούν τον υιόν Ιωσήφτον από Ναζαρέτ»(Ιωάν.1,44). Τον διέκρινε η ειλικρίνεια και ο ενθουσιασμός για το έργο του θείου Διδασκάλου του. Ως ελληνιστής μεσολάβησε να πραγματοποιηθεί η συνάντηση των Ελλήνων με τον Κύριο (Ιωάν.12,20).\nΤο όνομά του σημαίνει υιός του Θολομαίου. Οι πληροφορίες γι’ αυτόν στην Καινή Διαθήκη και την εκκλησιαστική παράδοση είναι ελάχιστες. Το όνομά του αναγράφεται μόνον στην αναφορά των ονομάτων των δώδεκα αποστόλων (Ματθ.10,3. Μαρκ.3,18. Λουκ.6,14. Πραξ,1,13). Η Εκκλησία τον ταύτισε με τον Ναθαναήλ, του οποίου το όνομα αναφέρεται πάντοτε με αυτό του Φιλίππου. Καταγόταν από την Κανά της Γαλιλαίας. Προφανώς το όνομα Βαρθολομαίος χαρακτηρίζει το πατρώνυμο του Ναθαναήλ.\nΤο όνομά του στην αραμαϊκή γλώσσα «Τέομα»σημαίνει δίδυμος. Στο ιερό Ευαγγέλιο του δίδεται όντως η προσωνυμία «Δίδυμος» (Ιωάν.11,16). Οι αγιογραφικές πληροφορίες για το Θωμά είναι σχετικά λίγες και γι’ αυτό έχουν εγερθεί κατά καιρούς αυθαίρετες ερμηνείες για το πρόσωπό του. Προσπάθησαν να εντοπίσουν τίνος δίδυμος αδελφός ή αδελφής υπήρξε. Κάποιοι τον ταυτίζουν με τον αναφερόμενο από τον Ματθαίο (13,55) αδελφόθεο Ιούδα. Μάλιστα οι πολέμιοι του Χριστού συγγραφείς υποστηρίζουν ότι αυτός υπήρξε δίδυμος αδελφός του Κυρίου, παρά τις αντίθετες μαρτυρίες των Ευαγγελίων, θέλοντας να πλήξουν την υπερφυσική ενανθρώπηση του Θεού Λόγου! Αρχαία παράδοση, την οποία αποδέχεται η Εκκλησία μας ο Θωμάς ήταν δίδυμος αδελφός κάποιας Λυδίας ή Λυσίας. Κάποιοι άλλη παράδοση αναφέρει ότι ήταν δίδυμος αδελφός κάποιου Ελεάζαρου.\nΟ Θωμάς καταγόταν από την Αντιόχεια, σε αντίθεση με την πλειοψηφία των μαθητών, που ήταν Γαλιλαίοι (Ιωάν.21,2). Κλήθηκε από τον Κύριο να τον ακολουθήσει και αυτός υπάκουσε (Ματθ.10,3. Μάρκ.3,18. Λουκ.6,15). Γενικά υπήρξε από τους πιο αφοσιωμένους μαθητές, τον οποίο διέκρινε το θάρρος. Όταν οι άλλοι μαθητές προσπαθούσαν να αποτρέψουν το Χριστό να μεταβεί στη Βηθανία να αναστήσει το Λάζαρο, για το φόβο κακοποιήσεώς τους από τους φανατικούς Ιουδαίους, ο Θωμάς αψηφώντας τον κίνδυνο τους είπε: «άγωμεν και ημείς ίνα αποθάνωμεν μετ’ αυτού»(Ιωάν.11,16). Ταυτόχρονα υπήρξε και σχετικά ορθολογιστής. Στο Μυστικό Δείπνο δε δίστασε να ρωτήσει τον Κύριο: «Κύριε, ουκ οίδαμεν που υπάγεις και πως δυνάμεθα την οδόν ειδέναι;» (Ιωάν.14,5). Επίσης ήταν και σκεπτικιστής και δύσπιστος. Για να πιστέψει στην Ανάσταση του Κυρίου ζήτησε να έχει απτή βεβαίωση, να ψηλαφίσει με τα ίδια του τα χέρια τις πληγές του διδασκάλου του. Μετά την ψηλάφηση ομολόγησε με ενθουσιασμό και αυθορμητισμό: «Ο Κύριός μου και ο Θεός μου»(Ιωάν.20,28).\nΤο όνομά του είναι συγκεκομμένος τύπος του Ματταθία, που σημαίνει «δώρο Θεού». Καταγόταν από την Γαλιλαία και ήταν γιος του Αλφαίου του επονομαζόμενου Λευί (Μάρκ.2,14. Λουκ.5,27). Δε γνωρίζουμε αν πρόκειται για τον πατέρα του Ιακώβου του λεγομένου μικρού, μάλλον πρόκειται για άλλο πρόσωπο. Κατοικούσε στην Καπερναούμ και ασκούσε το επάγγελμα του τελώνη, δηλαδή εργολάβου φοροεισπράκτορα για λογαριασμό των Ρωμαίων κατακτητών. Οι τελώνες ήταν συνήθως άνθρωπο σκληροί, απάνθρωποι και άπληστοι. Συχνά προέβαιναν σε πράξεις αδικίας και εκβιασμών, έχοντας ως κάλυψη τις ρωμαϊκές αρχές. Γι’ αυτούς τους λόγους περιφρονούνταν από τους Ιουδαίους.\nΗ Καπερναούμ ήταν μια σπουδαία εμπορική πόλη, η οποία απέφερε μεγάλα οφέλη στον τελώνη Ματθαίο. Όμως, από ότι φαίνεται, αυτός ήταν καλοπροαίρετος άνθρωπος και ίσως είχε ακούσει για το κήρυγμα του Ιησού. Όταν κάποια ημέρα περνούσε ο Κύριος από την Καπερναούμ, είδε τον Ματθαίο «καθήμενον επί το τελώνιον» και του είπε: «ακολούθει μοι»και τότε αμέσως αυτός σηκώθηκε και τον ακολούθησε (Ματθ.9,9). Ύστερα τον προσκάλεσε στον οίκο του, όπου του παρέθεσε πλούσιο γεύμα για να τον ευχαριστήσει για την τιμή που του έκαμε να του μιλήσει και να τον καλέσει κοντά Του (Λουκ.5,29). Το γεύμα προφανώς έγινε και για να αποχαιρετήσει τους συνεργάτες του, αφού άφησε για πάντα το τελώνιο και τις αμαρτωλές συναλλαγές και προσκολήθηκε για πάντα στο Χριστό, αφού«πολλοί τελώναι και αμαρτωλοί ελθόντες συνανέκειντο τω Ιησού και τοις μαθηταίς αυτού» (Ματθ.9,10).\nΜε συνοδεία άξιων συνεργατών, όπως του Βαρνάβα και του Μάρκου ως ένα σημείο, ο Παύλος ξεκίνησε το 48 μ.Χ. την πρώτη μεγάλη αποστολική περιοδεία του, η οποία περιγράφεται λεπτομερώς στα 13ο και 14ο κεφάλαια των «Πράξεων των Αποστόλων». Πρώτος σταθμός τους ήταν η Σαλαμίνα και ύστερα η Πάφος της Κύπρου, όπου κήρυξαν και ίδρυσαν εκκλησίες. Κατόπιν διάβηκαν στην Μικρά Ασία και περιόδευσαν στις πόλεις Πέργη της Παμφυλίας, στην Αντιόχεια της Πισιδίας, στο Ικόνιο, τα Λύστρα, την Δέρβη και αλλού. Παρ’ όλες τις δυσκολίες που συνάντησαν και τις διώξεις που υπέστησαν, το κήρυγμά τους σημείωσε επιτυχία. Σε όλες τις πόλεις ίδρυσαν τοπικές εκκλησίες. Μέσω της Αττάλειας επέστρεψαν στην Αντιόχεια, όπου«συναγαγόντες την εκκλησίαν ανήγγειλαν όσα εποίησεν ο Θεός μετ’ αυτών και ότι ήνοιξε τοις έθνεσι θύραν πίστεως» (Πραξ.14:27).\nΎστερα με συνεργάτη του τον Σίλα αναχώρησε για την δεύτερη αποστολική περιοδεία του, η οποία περιγράφεται στα 16ο , 17ο και 18ο κεφάλαια των«Πράξεων των Αποστόλων». Μέσω της Συρίας και Κιλικίας περιόδευσε τις πόλεις της Ασίας Δέρβη και Λύστρα. Εκεί συνάντησε τον ευσεβή και ένθερμο νέο Τιμόθεο, το οποίο πήρε και αυτόν μαζί του. Διάβηκαν την Φρυγία, την Γαλατία, έφτασαν στην Μυσία και κατόπιν στην Τρωάδα. Κατόπιν οράματος πέρασαν στην Μακεδονία και ίδρυσαν εκκλησίες στους Φιλίππους, την Θεσσαλονίκη, την Βέροια, την Αθήνα και την Κόρινθο, στην οποία έμειναν περίπου ενάμισι χρόνο στο σπίτι του Ακύλα και της Πρισκίλας. Με το τέλος και της δεύτερης περιοδείας ο Παύλος έφτασε στην Έφεσο και από εκεί μέσω Καισάρειας στην Ιερουσαλήμ. Κατόπιν επέστρεψε στην Αντιόχεια για ανάπαυση.\nΊσως ένα από τα μεγαλύτερα θαύματα της χριστιανικής μας πίστεως είναι αυτό της διαδόσεως της σε όλον τον κόσμο, σε σύντομο χρόνο και με πενιχρότατα μέσα! Το τιτάνιο αυτό έργο το πραγματοποίησαν οι άγιοι Απόστολοι, οι οποίοι δεν είχαν ούτε κατά κόσμον σοφία, ούτε δύναμη, ούτε υπερφυσικές ικανότητες. Είχαν όμως κάτι που τους έκανε παντοδύναμους, μέσα στην αδυναμία τους, τη χάρη του Παναγίου Πνεύματος, η οποία τους μεταμόρφωσε σε φωστήρες αειφανείς της οικουμένης. Η σάπια κατά κόσμον σοφία και διανόηση μέμφεται την Εκκλησία του Χριστού ότι δήθεν στηρίζεται σε άσημους και αγράμματους ψαράδες. Αλλά δε θέλει να παραδεχτεί ότι αυτοί οι ταπεινοί αλιείς της Γαλιλαίας έφτασαν το μήνυμα της εν Χριστώ σωτηρίας, ως τα πέρατα του κόσμου. Αυτοί οι αδύναμοι και άσημοι άνθρωποι γκρέμισαν συθέμελα το εφιαλτικό προχριστιανικό πνευματικό οικοδόμημα της ειδωλολατρίας, του σκοταδισμού και της μαύρης δεισιδαιμονίας. Αυτοί υπήρξαν οι εκθεμελιωτές του κράτους του διαβόλου, που τυραννούσε το ανθρώπινο γένος από καταβολής κόσμου. Οι διάφοροι σοφοί δίδασκαν μια κλειστή εκλεκτική κάστα μαθητών, περιχαρακωμένοι στην εγωιστική τους αυτάρκεια. Η σοφία τους ήταν για τους λίγους εκλεκτούς και όχι για τον πολύ κόσμο, που παράδερνε στην πνευματική κατάπτωση. Αντίθετα το κήρυγμα των Αγίων Αποστόλων απευθύνθηκε σε όλο τον κόσμο, ο οποίος έγινε αποδέκτης της σωτηρίας. Δεν είναι η Εκκλησία μας κατά της σοφίας, αλλά κατά της περιχαρακωμένης σοφίας στην ανθρώπινη έπαρση και της σοφίας που έχει εκλεκτικό χαρακτήρα.\nΕτικέτες Βίοι Αγίων, Θεολογία


«Θα το ξανάκανα», αμετανόητος ο αγρότης που σκότωσε 16χρονο διαρρήκτη – Newsbeast\nΣΧΕΤΙΚΑ TAGSαγροτηΣ φονοΣ\nΠεμπτη, 22 Αυγουστου 2019, 10:32\nη χρυσή αυγή διαλύθηκε, αλλά τα "εγγόνια του Αδόλφου" είναι εδώ σχολιαστές\nΕδώ διαλύθηκε η ΕΣΣΔ\nΠεμπτη, 22 Αυγουστου 2019, 15:11\nΚαι παρότι κατέρρευσε υπάρχουν εδώ ακόμα κομούνια εγγόνια του πατερούλη Ιωσήφ και δεν θα υπάρχουν εγγόνια του Αδόλφου;\nειτε ειναι ελληνας\nΤεταρτη, 21 Αυγουστου 2019, 18:46\nειτε ειναι τσιγγανος, ειτε ειναι αλλοδαπος οποιος κλεφτης μπαινει σπιτι μας εδω στην ελλαδα μπαινει πανετοιμος για μαχη με μαχαιρι η οπλο. ειναι χρεος μας, καθηκον μας να προστατευσουμε τον ευατο μας και την οικογενεια μας πανετοιμοι και εμεις. ο νοων νοειτο. η αστυνομια τι να σου κανει σε μιση ωρα μετα το τηλεφωνημα ερχεται στην καλυτερη. ασφαλεια μονο στα λογια επι ημερων νδ.\nΠαρασκευη, 23 Αυγουστου 2019, 13:01\nΔηλαδή θέλεις να πείς ότι επί σύριζα η αστυνομία κατεύθυνε πρίν ακόμα κλείσεις το τηλέφωνο? Δεν χορτάσατε επιτέλους σανό?\nΠεμπτη, 22 Αυγουστου 2019, 22:37\nΑν περίμενες μεγάλε σε ένα μήνα η ΝΔ να είχε ξαναπιάσει τους εκατοντάδες χιλιάδες εγκληματίες που ελευθέρωσε από τις φυλακές ο Σύριζα και τους αλλοδαπούς συμμορίτες που μας έφερε από έξω είσαι γελασμένος. Θα χρειαστούν δεκαετίες για να ξαναγίνουμε κανονική χώρα από Κολομβία που μας κατάντησαν οι Συριζαίοι κουκουλοφόροι.\nΤεταρτη, 21 Αυγουστου 2019, 14:35\nTι να εκανε ? να τον ρωταγε την ηλικια του ? καλα του εκανε,νομιμη αυτοαμυνα,υπευθυνοι οι γονεις για το ανηλικο ληστη!\nΤεταρτη, 21 Αυγουστου 2019, 11:24\nΔεν μας λέει το άρθρο αν οι γονείς του 16 χρονου αν νοιώθουν καμία τύψη που μεγάλωσαν ένα παιδί που από τα 16 κιόλας ήταν κακοποιός. Θα μου πεις εδώ στον τάφο του υπήρχε φωτό από τις εφημερίδες... τι ψάχνεις...\nΤεταρτη, 21 Αυγουστου 2019, 10:57\nΕχει απολυτο δικιο στο οτι υπερασπιστηκε την περιουσια του απο τον αριστερο εγκληματια.\nΣτο οτι ομως δεν ενιωσε τιποτα κοιτωντας τον ταφο, εκει χανει το δικιο του.\nΘα μπορουσε αυτο το παιδι να εχει μια διαφορετικη ζωη αν δεν εχει γινει εγκληματιας και αυτο παντοτε ειναι ενα λυπηρο γεγονος\nΤεταρτη, 21 Αυγουστου 2019, 8:29\nΗ ηλικία του διαρρήκτη στον τίτλο είναι παραπειστική. Τι νόημα έχει να γράψεις ότι ήταν 16χρονος, 40 χρονος ή 60χρονος; Προφανώς για να πει ο αναγνώστης: Α, το καημένο το παιδί. Ενώ άλλος θα ισχυριστεί ότι αφού από αυτή την ηλικία έγινε διαρρήκτης, αύριο θα μπορούσε να μεταβληθεί σε αδίστακτο δολοφόνο. Δεν επιχειρηματολογτώ υπέρ του φόνου αλλά, μη γράφεις την ηλικία ώστε ο αναγνώστης να κάνει τη δική του κρίση.\nΤριτη, 20 Αυγουστου 2019, 18:35\nΜπαίνει κάποιος νυχτιάτικα στο σπίτι σου. Καταρχήν πανικοβάλεσαι. Έπειτα σκέφτεσαι ήρθε για να σε κλέψει? Για να βιάσει τα παιδιά σου? Για να σας σκοτώσει? Είναι μόνος του? Είναι οπλισμένος? Να πάρεις την Αστυνομία? Θα προλάβει να έρθει?\nΤριτη, 20 Αυγουστου 2019, 18:13\nΤριτη, 20 Αυγουστου 2019, 17:36\nΑυτοί που μπαίνουν και σκοτώνουν στο ξύλο γεροντάκια για 200 ευρώ δεν θέλουν δίκανο δηλαδή;;;\nΤριτη, 20 Αυγουστου 2019, 17:05\nΥπαρχει μεγάλη απόσταση από την αυτοάμυνα ,κατά την οποία προσπαθείς με κάθε τρόπο να αποφύγεις την απώλεια ζωής αλλά αν δεν γινεται αλλιώς φτάνεις εκεί, με το να δηλώνεις ψυχρά ότι δεν τραβάς κανένα ζόρι να σκοτώσεις όσα 16αχρονα χρειαστεί...\nΔιάβασες τι είπε? "αν οι συνθήκες ήταν ίδιες". Αν οι συνθήκες ήταν ίδιες και εσύ με τον ίδιο τρόπο θα ενεργούσες. Και εσύ και ο καθένας. Ο κλέφτης είναι κλέφτης ασχέτως ηλικίας.\nΠαρασκευη, 23 Αυγουστου 2019, 11:32\nΠολύ καλοψυχους σας βρίσκω μερικούς.\nΑν έρθει η σειρά σας τότε θα δω τι θα κάνετε.\nΜήπως ο κλέφτης κρατούσε λουλούδια να του προσφέρει?\nΈλεος. Όλοι το ίδιο θα κάναμε.\nΚαι πραγματικά, δεν έχει καμία σημασία η ηλικία όταν απιλεισαι....\nἜ,ΑΝ ΤΟΝ ΣΚΟΤΩΝΕ Ο ΝΕΑΡΟΣ,ΚΑΝΕΝΑ ΠΡΟΒΛΗΜΑ...\nΤριτη, 20 Αυγουστου 2019, 16:48\nΟ άνθρωπος έχει σύνδρομο Άσπεργκερ! Ο τρόπος που σκέφτεται και που αντιλαμβάνεται την πραγματικότητα είναι πολύ ιδιαίτερος. Μη σπεύδετε να διαφωνήσετε και προπαντός να συμφωνήσετε μαζί του. Είναι ανησυχητικό...\nΤεταρτη, 21 Αυγουστου 2019, 10:13\nΆσχετο αυτό που λες...Καλύτερα να διαβάσεις για το σύνδρομο Άσπεργκερ και να μάθεις.\nCharles Darwin ,George Washington, Benjamin Franklin, Thomas Jefferson, Albert Einstein, Bill Gates, Steve Jobs και πολλοί άλλοι είχαν/έχουν AS.\nΤι σχέση έχει αυτό που αναφέρεις με την πράξη αυτού του ανθρώπου;\nΠαρασκευη, 23 Αυγουστου 2019, 11:57\nΔεν μίλησα για το φόνο, μίλησα για διαφορετικό τρόπο σκέψης. Και μου αναφέρεις τον Einstein! Λοιπόν, να το γράψω διαφορετικά, μπας και το καταλάβεις: μην σπεύδεις να διαφωνήσεις και προπαντός να συμφωνήσεις με τον Einstein, είναι ανησυχητικό! Κατανοητό τώρα; Καλύτερα να διαβάζεις καλύτερα!\nαυτα τα τα ατομα\nΤριτη, 20 Αυγουστου 2019, 16:40\nειναι για το δαφνι\n@αυτα τα τα ατομα\nΤεταρτη, 21 Αυγουστου 2019, 11:28\nΘέλεις παρέα ????\nΤριτη, 20 Αυγουστου 2019, 16:38\nοταν καποιος εισβάλει στον χωρο σου μπορει και να σε σκοτωση να βιάσει την γυναίκα σου τα παιδια σου και αφιστε της σαχλαμαρες,σε αυτήν την περίπτωση εκτος της περιουσία σου προστατεύεις και την Ζωή σου την οικογενεια σου.\nΑν και ακραία η άποψη του συμφωνώ. Απλά μετά δεν χρειάζεται να λέει όλα αυτά.\nΤριτη, 20 Αυγουστου 2019, 16:24\nΑν σκοτωναμε οσους μας εβλαψαν οικονομικα θα επρεπε να ειχαμε ξεπαστρεψει πρωτα απο ολους τους κλεφτες πολιτικους που εκοψαν μισθους και συνταξεις και μας φτωχυναν\nΤριτη, 20 Αυγουστου 2019, 18:43\nεδω μιλάμε για καποιον που εισέβαλε στο σπίτι σου ,και οχι για όποιον δηποτε κλεφτη.\nΤριτη, 20 Αυγουστου 2019, 15:52\nΓιατι αμα σκοτωνε ο 16χρονος ποια η διαφορα?Καλα εκανε..\nο μπάρμπας έχει θέματα\nΤριτη, 20 Αυγουστου 2019, 15:43\nείναι για ψυχιατρείο\nδηλ η προστασια της περιουσιας ειναι ατομικη υποχρεωση πλεον? Το αγαπημενο σας φρουτο ειναι η μπανανα φανταζομαι\nanti – killer\nΤριτη, 20 Αυγουστου 2019, 15:20\nμαζί σου μεγάλε. "Μπήκες ακάλεστος στο σπίτι μου για να με κλέψεις ? Πέθανες."


Υπνόσακος 2 Ατόμων ESCAPE Alpiduo - ProfitStore\nE-shop Camping - Κήπος - Θάλασσα Υπνόσακοι Υπνόσακος 2 Ατόμων ESCAPE...\nΈχουμε 2393 επισκέπτες και 11 μέλη συνδεδεμένους\nΒρίσκεστε εδώ: Camping - Κήπος - Θάλασσα Υπνόσακοι\nΚωδικός Προϊόντος: K188-9412\nΤιμή ProfitStore: €54.20 €34.20\nΥπνόσακος 2 Ατόμων ESCAPE "Alpiduo" 11695\nΈνας λειτουργικός και καλαίσθητος διπλός υπνόσακος σε τετράγωνο σχήμα για ζεστασιά και άνεση στο camping ή αλλού! Χάρη στην πολύ καλή ποιότητα της πολυεστερικής συνθετικής ίνας του, δεν απορροφά την υγρασία, διατηρεί την θερμομονωτικότητά του για πολλά χρόνια, είναι συμπιέσιμος, ελαφρύς στη μεταφορά και εύκολος στο καθάρισμα! Ιδανικός για πολύ χαμηλές θερμοκρασίες μέχρι -7 Βαθμούς Κελσίου, αποτελεί ιδανική επιλογή για backpackers!\nΟ μοναδικός υπνόσακος που έχει σχεδιαστεί και κατασκευαστεί για να γίνεται διπλός. Αποτελείται από δυο μονούς υπνόσακους που μπορούν α χρησιμοποιηθούν αυτοτελώς. Είναι ο μοναδικός που γίνεται πολύ εύκολα διπλός χωρίς ποτέ κανένα πρόβλημα (οι περισσότεροι υπνόσακοι που θεωρούνται διπλοί, είναι μόνο θεωρητικώς) υλικό εξωτερικό: 190T, εξασφαλίζει αντοχή για συχνή χρήση στο μεγαλύτερο μέρος του έτους\nΓέμιση: 250gr/m2 holofiber. Μας καλύπτει για θερμοκρασίες μεταξύ 2-20 βαθμών\nΕσωτερικό υλικό: 210Τ Microfiber pongee (είδος τεχνικού μεταξιού, που παράγεται στην Κίνα ). Εξασφαλίζει εξαιρετικά επίπεδα άνεσης και ευχάριστης αίσθηση πάνω στο δέρμα μας\nΙδανικό για ζευγάρια, αλλά και για ατομική χρήση, κατάλληλο για τους περισσότερους μήνες το χρόνο, καλύπτοντας πλήρως τις περισσότερες ανάγκες των χρηστών


Howard Johnson Life Mountain View Chengdu, Τσενγκντού | Hotels.com\nΞενοδοχείο 4 αστέρων με εσωτερική πισίνα και εστιατόριο - Dujiangyan\nHoward Johnson Life Mountain View Chengdu. Εικόνα 1 από 22.\n1 / 22Howard Johnson Life Mountain View Chengdu\n1 Tongmakan Street, Τσενγκντού, 611830, Κίνα\nΤσενγκντού - Dujiangyan\nLongxi - Hongkou National Natural Reserve - 6,4 χλμ.\nDujiangyan Scenic Area - 16,5 χλμ.\nDujiangyan Lingyan Mountain Scenic Area - 17,5 χλμ.\nGiant Panda National Park - 18,9 χλμ.\nSichuan Giant Panda Sanctuaries - Wolong, Mt Siguniang and Jiajin Mountains - 18,9 χλμ.\nΔωμάτιο, 2 Μονά Κρεβάτια, Πρόσβαση για Άτομα με Αναπηρία, Καπνιστών\nΜουσείο Dujiangyan - 19,4 χλμ.\nΓέφυρα Anlan - 23,5 χλμ.\nPhoenix Stadium - 24,7 χλμ.\nΌρος Qingcheng - 30,2 χλμ.\nQingcheng Mountain - 38,9 χλμ.\nΤσενγκντού (CTU-Διεθνές Αεροδρόμιο Shuangliu) - 63 λεπτά με αμάξι\nDujiangyan Railway Station - 26 λεπτά με αμάξι\nQingchengshan Railway Station - 33 λεπτά με αμάξι\nHub - Αυτό το μέρος (εστιατόριο) έχει κινέζικη κουζίνα και σερβίρει πρωινό, μεσημεριανό και βραδινό.\nPavilion - Onsite λόμπι-μπαρ πολυτελείας.\nΠροσφέρει το Howard Johnson Life Mountain View Chengdu δωρεάν ακύρωση και πλήρη επιστροφή χρημάτων;\nΝαι, το κατάλυμα (Howard Johnson Life Mountain View Chengdu) έχει διαθέσιμα δωμάτια με πλήρη επιστροφή χρημάτων για κράτηση στη σελίδα μας. Αν έχετε κάνει κράτηση για δωμάτιο με πλήρως επιστρέψιμη τιμή, μπορείτε να το ακυρώσετε έως και λίγες ημέρες πριν το check in ανάλογα με την πολιτική ακύρωσης του καταλύματος. Απλώς βεβαιωθείτε ότι έχετε διαβάσει την πολιτική ακύρωσης αυτού του καταλύματος, για να ενημερωθείτε για τους ακριβείς όρους και τις προϋποθέσεις.\nΥπάρχει πισίνα σε αυτό το κατάλυμα (Howard Johnson Life Mountain View Chengdu);\nΕπιτρέπονται κατοικίδια σε αυτό το κατάλυμα (Howard Johnson Life Mountain View Chengdu);\nΠοιες ώρες πραγματοποιείται το check-in και το check-out σε αυτό το κατάλυμα (Howard Johnson Life Mountain View Chengdu);\nΥπάρχουν εστιατόρια σε αυτό το κατάλυμα (Howard Johnson Life Mountain View Chengdu) ή στη γύρω περιοχή;\nΝαι, στο Hub μπορείτε να απολαύσετε κινέζικη κουζίνα.\nΠοιες δραστηριότητες είναι διαθέσιμες στο Howard Johnson Life Mountain View Chengdu και στη γύρω περιοχή;\nΟι δραστηριότητες αναψυχής στο Howard Johnson Life Mountain View Chengdu περιλαμβάνουν θερμές πηγές. Μη χάσετε την ευκαιρία να απολαύσετε το μπάνιο σας στην εσωτερική πισίνα ή να χρησιμοποιήσετε τις άλλες παροχές που διαθέτει αυτό το ξενοδοχείο, οι οποίες συμπεριλαμβάνουν σάουνα.


Ο ένας πήγε στον πόλεμο και ο άλλος περίπατο στην εξοχή | Blog - Βασίλης Βλαχόπουλος | Gazzetta\nΕπιστρέφοντας δηλαδή στην κουβέντα περί αριθμών, πολλές φορές τους αριθμούς τους προκαλείς εσύ. Ο Άρης έφτασε να είχε 0/13 τρίποντα γιατί η συντριπτική πλειοψηφία αυτών έγιναν υπό καθεστώς τρομερής πίεσης ή από παίκτες οι οποίοι δεν έχουν το μακρινό σουτ. Πριν από το ντέρμπι, ο Έρικ Λόκετ είχε 0/14 και πλέον έχει 0/16. Ο Ζίριους Ουίλιαμς έδωσε την εντύπωση ότι ήταν στο All Star Game και στον διαγωνισμό τριπόντων γιατί δεν σκεφτόταν τίποτε άλλο. Δύο τρίποντα πήρε και ο Τζούστον. Ο Χάνλαν δεν έχει ρυθμό, ο δε Κάουαν εμφανίστηκε μετά το -28 και ο Κέλι κατάλαβε αργά ότι ήταν στον λάκκο των λεόντων.\nΆρα, θέμα συζήτησης είναι το γεγονός ότι στο τέλος του πρώτου ημιχρόνου ο ΠΑΟΚ είχε 70% στο τρίποντο και ο Άρης μόλις 7%, αλλά καλό είναι να ρίξει κανείς μια ματιά στα πρόσωπα που σούταραν. Κι αν αυτή η συντριπτικά μεγάλη ποσοστιαία διαφορά είναι αντικείμενο συζήτησης, η αλήθεια του πρώτου μέρους βρισκόταν και κάπου αλλού. Ο ΠΑΟΚ είχε επτά ασίστ στο τέλος της πρώτης περιόδου. Ο Άρης είχε μία ασίστ και οκτώ λάθη στο αντίστοιχο του ημιχρόνου. Εξ’ ού και το εκκωφαντικό 54-26.\nΟ Μάντζαρης ομορφαίνει τον ΠΑΟΚ\nΠολυτιμότεροι παίκτες του ανεπανάληπτου θριάμβου του ΠΑΟΚ θεωρούνται οι Ντέιβιντ ΝτιΛέο, Βλαδίμηρος Γιάνκοβιτς γιατί το +23 (29-6) της πρώτης περιόδου αποτέλεσε δικό τους δημιούργημα. Ωστόσο, αυτός που έχει αλλάξει τον ΠΑΟΚ είναι ο Βαγγέλης Μάντζαρης γιατί έδωσε κάτι που έλειπε από το παιχνίδι του. Μυαλό, διάβασμα και συνεργασία κι ας εκνεύρισε την κερκίδα που τήρησε το fair play. Αυτή ήθελε να κυνηγήσει η ομάδα του νέο ρεκόρ διαφοράς. Τελικώς παραμένει το +35 που βαστά από τη σεζόν 2009-10 όταν ο ΠΑΟΚ επιβλήθηκε με 83-48.\nΞαναβάζοντας στην εξίσωση τους αριθμούς, ο Μάντζαρης έχει δώσει 19 ασίστ σε τρία παιχνίδια Πρωταθλήματος. Και επιπλέον 14 κατοχές μέσα από τα μόλις πέντε λάθη στον ίδιο αριθμό αγώνων. Υπολογίστε και τους σημερινούς 13 πόντους με μόλις ένα άστοχο σουτ. Προσφέρει στην ομάδα του πολυτέλεια στην επίθεση, περισσότερη πίεση στον αντίπαλο πλέι μέικερ στην άμυνα, ταυτόχρονα κάλυψε το κενό του Μάλκολμ Γκρίφιν.\nΑς μάθει ο Άρης να διαχειρίζεται\nΚάθε ομάδα οφείλει να χρησιμοποιεί το μυαλό αλλά να ακολουθεί και την καρδιά της. Ο Άρης δεν έκανε τίποτε από αυτά στο ντέρμπι, ήταν σα νεκρός. Πνευματικά ήταν ανέτοιμος από την πρώτη στιγμή. Δεν του βγήκε η άμυνα με αλλαγές και μέχρι να καταλάβει τι γινόταν βρέθηκε στο -15. Αν είναι αποτέλεσμα συνέπεια κακής έμπνευσης και εκτέλεσης από τους πέντε που ήταν στο παρκέ, το υπόλοιπο ήταν συνέπεια έλλειψης μυαλού και θέτει ζήτημα διαχείρισης. Γιατί κόντρα στον Παναθηναϊκό βρέθηκε στο -19 (στο ημίχρονο) αλλά γύρισε. Όπως έκανε και σε άλλα παιχνίδια. Τούτη τη φορά όμως κλειδώθηκε στο δωμάτιο του πανικού και δεν ήξερε πού πατούσε και πού βρισκόταν.\nΖήτημα διαχείρισης τίθεται με κάθε επισημότητα, γιατί μετά από τη νίκη επί του Παναθηναϊκού ήρθαν διαδοχικές ήττες κι έπειτα από τις τρεις σερί νίκες, ήρθε αυτό το χαστούκι που ακούστηκε μέχρι το Παλέ. Πριν από το ντέρμπι, υπήρχε ένα ερωτηματικό για το επίπεδο ετοιμότητας παιδιών που δεν ξέρουν τι ζημιά μπορείς να πάθεις σε τέτοια παιχνίδια. Τώρα έμαθαν με τον πιο σκληρό τρόπο. Αυτός ο διασυρμός δεν διαγράφει ό,τι έχει προηγηθεί αλλά είναι προς γνώση και συμμόρφωση. Όσοι κάθισαν πάνω σε φρέσκιες δάφνες, ας καταλάβουν ότι αυτές μπαγιάτεψαν κι αυτοί που έχουν μπερδέψει τα γράμματα εντός του Άρη, ας συνετιστούν. Ο Άρης δεν είναι στην εποχή του… «θα πιούμε ένα ποτήρι ουίσκι, δύο, τρία και θα ξεχαστούμε», που είχε πει κάποτε ο Στιβ Γιατζόγλου. Αυτή η ομάδα δημιούργησε προσδοκία, η ίδια απέτυχε να την υπερασπιστεί. Όχι γιατί έχασε, αλλά διότι ηττήθηκε με κάτω τα χέρια.